Tal i com s'expressa a la Llei 10/2015, del 19 de juny, de formació i qualificació professionals, la formació professional per a l'ocupació és el conjunt d'accions formatives que es desenvolupen en l'àmbit laboral, que tenen com a finalitat millorar la qualificació professional i la capacitat d'inserció o reinserció laboral per mitjà de la consecució i el perfeccionament de les competències professionals.
D'acord amb la Llei 30/2015, de 9 de setembre, per la qual es regula el sistema de formació professional per l'ocupació en l'àmbit laboral, la formació d'oferta té com a finalitat oferir a les persones treballadores, prioritàriament a les desocupades, una formació dirigida a l'adquisició, la millora i l'actualització permanent de les competències i les qualificacions professionals; ha d'afavorir la formació al llarg de tota la vida de la població activa, i conjugar les necessitats de les persones, les empreses, els territoris i els sectors productius.
En aquest marc, correspon al Servei Públic d'Ocupació de Catalunya el disseny, la programació i la difusió d'aquesta oferta formativa en l'àmbit territorial català, la qual ha d'estar ajustada a les necessitats del mercat laboral, de manera que afavoreixi així la productivitat i competitivitat de les empreses, alhora que facilita la qualificació i la promoció de les persones treballadores.
Igualment, li correspon promoure el manteniment d'una xarxa d'entitats de formació, públiques i privades, que juntament amb els seus centres propis, garanteixi una oferta permanent de formació per a l'ocupació de qualitat.
Així mateix, com a administració pública competent, ha de fer un seguiment i control efectiu de les accions formatives, que ha de comprendre la totalitat de les iniciatives i modalitats d'impartició i s'ha d'ampliar més enllà de la mera comprovació de requisits i formalitats, ha d'incorporar els resultats de la formació i ha de contribuir a la garantia de la seva qualitat.
La present Ordre té com a objecte definir les bases que han de regular la concessió de subvencions públiques per a la realització d'accions formatives, adreçades de manera prioritària a persones desocupades, amb la finalitat de configurar aquesta oferta formativa de qualitat, diversa i suficient en el conjunt del territori, accessible i adaptada als/a les potencials candidats/ates, ajustada a les necessitats sectorials i territorials i que respecti el principi d'equilibri territorial.
Vista la Llei 30/2015, de 9 de setembre, per la que es regula el sistema de formació professional per a l'ocupació en l'àmbit laboral, que ha incorporat canvis normatius alguns dels quals pendents de desenvolupament reglamentari.
Mentre no es publiqui aquest desenvolupament es manté vigent el Reial decret 395/2007, de 23 de març, i les normes que el desenvolupen a excepció del què s'especifica en la disposició transitòria primera d'aquesta Llei;
Vist el Decret 182/2010, de 23 de novembre, d'ordenació de la formació professional per a l'ocupació de Catalunya que té com a objecte la regulació de la formació professional per a l'ocupació a Catalunya i l'establiment de les seves modalitats i iniciatives de formació, així com el seu règim de funcionament i finançament i la seva estructura organitzativa i de participació
Vist el Reial decret 395/2007, de 23 de març, pel qual es regula el subsistema de formació professional per a l'ocupació
Vist el Reial decret 34/2008, de 18 de gener, pel qual es regulen els certificats de professionalitat, modificat pel Reial decret 1675/2010, de 10 de desembre, i modificat pel Reial decret 189/2013, de 15 de març i l'Ordre ESS/1897/2013, de 10 de octubre, per la qual es desenvolupa el Reial decret 34/2008, de 18 de gener;
Vista l'Ordre TAS/718/2008, de 7 de març, per la qual es desplega el Reial decret 395/2007, de 23 de març, pel qual es regula el subsistema de formació professional per a l'ocupació en matèria de formació d'oferta i s'estableixen les bases reguladores per a la concessió de subvencions públiques destinades al seu finançament, l'Ordre ESS/1726/2012, de 2 d'agost, i l'Ordre ESS/41/2015, de 12 de gener que la modifica;
Vist el capítol IV, relatiu al Fitxer d'especialitats formatives i registre de centres i entitats de formació, de l'Ordre TRE/338/2008, de 4 de juliol, per la qual s'aproven les bases reguladores de les subvencions relatives a la formació d'oferta per realitzar accions formatives adreçades prioritàriament a treballadors/ores desocupats/ades que promou el Servei Públic d'Ocupació de Catalunya;
Vista l'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores en situació d'atur i empreses establert en matèria de formació d'oferta modificada per l'Ordre TRE/396/2009, de 2 de setembre;
Vista la Resolució EMO/1237/2014, de 2 de juny, per la qual s'estableixen els mòduls econòmics aplicables a les accions formatives professionals per a l'ocupació, en matèria de formació d'oferta adreçada prioritàriament a persones treballadores aturades, que promou el Servei Públic d'Ocupació de Catalunya, actualment vigent;
Vista la Resolució TRE/3767/2009, de 30 de novembre, per la qual es publica el qüestionari d'avaluació de la qualitat de les accions formatives adreçades prioritàriament a persones treballadores en situació d'atur que promou el Servei Públic d'Ocupació de Catalunya, modificada per la Resolució TRE/3713/2010, de 8 d'octubre;
Vista la Llei 10/2015, de 19 de juny, de formació i qualificació professionals;
Vist l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre;
Vist que el punt 11.5 de l'esmentat Acord GOV/85/2016 estableix que l'òrgan instructor podrà formular directament la proposta de resolució definitiva de concessió de subvencions, d'acord amb la proposta de la comissió de valoració, atès que en aquestes bases reguladores es determinen de manera taxativa el cost de les actuacions objecte de subvenció.
Vista la Llei 2/2015, de l'11 de març, de pressupostos de la Generalitat de Catalunya per al 2015;
Vist el Decret 252/2015, de 15 de desembre, pel qual s'estableixen els criteris d'aplicació de la pròrroga dels pressupostos de la Generalitat de Catalunya per al 2015, mentre no entrin en vigor els del 2016;
Vistos els informes de l'Àrea Jurídica de Treball i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la direcció del Servei Públic d'Ocupació de Catalunya i en ús de les facultats que em són conferides d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
Aprovar les bases reguladores de les subvencions destinades a impulsar les accions formatives de formació d'oferta en àrees professionals prioritàries (FOAP) adreçades a persones treballadores desocupades.
Aquesta Ordre de bases s'entendrà automàticament modificada per la normativa comunitària, estatal o autonòmica que, amb posterioritat a la seva entrada en vigor, es pugui promulgar.
S'autoritza la persona titular de la direcció del Servei Públic d'Ocupació de Catalunya a dictar la resolució de convocatòria i les disposicions que consideri oportunes per al desenvolupament d'aquesta Ordre.
Les subvencions atorgades amb anterioritat a l'entrada en vigor de la present Ordre es continuaran regint per les bases reguladores a l'empara de les quals es van atorgar.
Queda derogada l'Ordre EMO/260/2015, de 17 d'agost, per la qual s'aproven les bases per a la concessió de subvencions per a la realització d'accions de formació d'oferta en àrees prioritàries adreçades prioritàriament a persones treballadores desocupades que promou el Servei Públic d'Ocupació de Catalunya, i s'obre la convocatòria per a l'any 2015 (FOAP 2015).
Barcelona, 24 d'octubre de 2016
L'objecte d'aquestes bases és regular la concessió de subvencions públiques destinades a la realització d'accions formatives, vinculades al Fitxer d'especialitats formatives del Servei Públic d'Ocupació de Catalunya, en àrees professionals prioritàries, adreçades prioritàriament a persones treballadores desocupades.
Podran ser beneficiàries d'aquestes subvencions les entitats següents, constituïdes legalment i amb establiment operatiu a Catalunya:
a) Les entitats de formació inscrites o acreditades, en l'especialitat sol·licitada, en el corresponent Registre de centres i entitats de formació professional per a l'ocupació.
b) Les administracions públiques d'àmbit local i les entitats que hi estiguin adscrites o vinculades amb competència en matèria de desenvolupament local i de promoció de l'ocupació, d'acord amb el que estableix el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, inscrites al Registre de centres i entitats de formació del Servei Públic d'Ocupació de Catalunya.
Quan l'entitat beneficiària de la subvenció sigui una persona jurídica, d'acord amb l'article 11.2 de la Llei 38/2003, de 17 de novembre, general de subvencions, els membres associats d'aquesta que es comprometin a executar la totalitat o part de les activitats que fonamenten la concessió en nom i per compte del primer tindran igualment la condició de beneficiaris, sempre que en reuneixin els requisits exigits.
En aquests casos s'ha d'adjuntar un conveni on es determini de forma clara les funcions de cadascun dels membres associats en relació amb la subvenció i les seves relacions així com els drets i obligacions i responsabilitats de cadascun.
També s'hi haurà d'especificar quina és l'entitat encarregada de la coordinació i gestió del projecte.
Així mateix, cada membre haurà d'aportar la seva justificació econòmica.
a) Disposar dels mitjans tècnics, humans i materials necessaris per realitzar funcions de programació, impartició, coordinació i control intern de l'acció formativa.
b) A la data de publicació de la convocatòria, han d'estar d'alta en el corresponent Registre de centres i entitats de formació professional per a l'ocupació, en l'especialitat o especialitats que sol·liciten.
La convocatòria podrà establir altres situacions diferents d'alta en el corresponent Registre de centres i entitats de formació professional per a l'ocupació en el moment de la convocatòria, quant així ho aconselli la seva gestió per part del Servei Públic d'Ocupació de Catalunya.
c) Complir amb la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor dels treballadors amb discapacitat. i pel Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment. d )Estar al corrent de pagament de les obligacions tributàries amb l'Estat i amb la Generalitat i les obligacions davant la Tresoreria General de la Seguretat Social.
Aquest compliment s'ha de mantenir al llarg de tot el procediment: en el moment de presentar el formulari de sol·licitud, en el moment previ a la resolució d'atorgament i abans de rebre qualsevol pagament
e) No trobar-se en cap de les circumstàncies que impedeixen adquirir la condició d'entitat beneficiària previstes a l'article 13 de la Llei 38/2003, general de subvencions.
f) Complir amb la obligació d'indicar, d'acord amb els agents socials, els mitjans que utilitzen per a prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb l'article 29 de la Llei 5/2008, de 24 d'abril, del dret de les dones a eradicar la violència masclista, per aquells beneficiaris que siguin empreses amb 25 o més persones treballadores.
g) Complir amb la obligació establerta en l'article 11 de la Llei 17/2015, del 21 de juliol, d'igualtat efectiva de dones i homes de no haver estat sancionades amb sancions greus o molt greus o condemnades perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma, sempre i quan la sanció sigui vigent.
En cas d'empreses amb més de dos-cents cinquanta persones treballadores i aquelles el conveni col·lectiu de les quals ho estableixi hauran d'elaborar i aplicar amb caràcter obligatori un Pla d'Igualtat d'acord amb el que estableixen l'article 45 de la Llei orgànica 3/2007, de 22 de març, per a la igualtat efectiva de dones i homes.
n) Complir amb la normativa sobre propietat intel·lectual.
o) En cas de persones físiques empresàries, estar donat d'alta en el cens de l'impost sobre activitats econòmiques en aquells supòsits en què sigui obligatori.
p) En cas d'entitats sense ànim de lucre, estar legalment constituïdes i inscrites en el registre corresponent.
q) En cas d'associacions i fundacions ja constituïdes subjectes a les disposicions del Codi civil de Catalunya, disposar dels estatus adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del 24 d'abril, del llibre tercer del Codi civil de Catalunya, relatiu a les persones jurídiques, modificada per la Llei 5/2011, de 19 de juliol.
r) En cas de fundacions, a més del punt anterior, han de complir el deure de presentar els comptes anuals davant del Protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
s) Disposar de l'acreditació mitjançant certificació negativa del Registre central de delinqüents sexuals, que les persones que treballen per l'entitat beneficiària i que en l'exercici de les seves funcions tenen contacte habitual amb menors, no han estat condemnats en sentència ferma per algun delicte contra la llibertat i indemnitat sexual, tal i com estableix l'article 13.5 de la Llei orgànica 1/1996, de 15 de gener, de protecció jurídica del menor, de modificació parcial del Codi civil i de la Llei d'enjudiciament civil.
t) Disposar de la certificació de qualitat corresponent del seu sistema de gestió de la formació ocupacional, expedida per un organisme certificador degudament acreditat davant l'Entitat Nacional d'Acreditació (ENAC) i vigent durant tot el període d'execució de les accions, d'acord amb el que estableix l'article 37 de l'Ordre TRE/338/2008, de 4 de juliol, per la qual s'aproven les bases reguladores de les subvencions relatives a la formació d'oferta per realitzar accions formatives adreçades prioritàriament a persones treballadores desocupades que promou el Servei d'Ocupació de Catalunya.
u) Disposar del certificat de solidesa de l'immoble on s'impartiran les classes expedit i visat en els tres anys anteriors a la data de sol·licitud.
v) Complir qualsevol altra obligació legal o reglamentària que els pugui afectar en relació amb aquesta Ordre.
3.2 El compliment d'aquests requisits s'haurà d'acreditar mitjançant la signatura de les declaracions responsables que inclourà la sol·licitud de la subvenció.
4.1 Es consideraran actuacions subvencionables les accions formatives associades a les especialitats vinculades al Fitxer d'especialitats formatives del Servei Públic d'Ocupació de Catalunya que figuren en l'annex de la corresponent convocatòria.
L'oferta formativa estarà territorialitzada i a cada comarca/unitat territorial només s'hi podran programar les especialitats que constin a la convocatòria, on també es podran detallar algunes condicions particulars per a especialitats amb regulació específica.
4.2 Els continguts formatius així com els requisits respecte instal·lacions, dotació, equipaments, personal formador, perfil de l'alumnat i avaluacions són els contemplats al programa de cada especialitat formativa o en els reials decrets corresponents, en cas dels certificats de professionalitat.
Es poden consultar els programes mitjançant el Cercador d'especialitats formatives disponible al web del Servei Públic d'Ocupació de Catalunya.
Les accions formatives s'han d'impartir seguint el programa formatiu de l'especialitat i seguint les indicacions de les Guies i instruccions de la corresponent convocatòria.
4.3 Si l'exercici professional de l'ocupació a què va associada la formació d'una especialitat està regulada per una altra administració competent a Catalunya, serà necessari el reconeixement d'aquesta en el sentit que disposi la seva normativa sectorial.
4.4 En cas de certificats de professionalitat, a més, cal seguir les indicacions que es detallen en els documents de suport següents:
Guia per l'aplicació de proves d'accés a certificats de professionalitat de nivell 2 i 3;
Guia metodològica d'avaluació dels aprenentatges en certificats de professionalitat;
Guia informativa i de gestió d'accions formatives de certificats de professionalitat.
Guia de gestió de la formació pràctica en centres de treball en l'entorn de la Formació Professional per a l'Ocupació (FPO/qBID)
4.5 Les despeses subvencionables es troben detallades en l'annex 4 d'aquesta Ordre.
En l'annex 5 s'especifiquen els criteris d'imputació de les despeses.
4.6 Les entitats beneficiàries podran iniciar les accions formatives a partir de la data de publicació de la resolució d'atorgament, sempre que disposin de l'autorització per iniciar-les mitjançant l'aplicació informàtica de gestió d'accions del Servei Públic d'Ocupació de Catalunya.
Es donarà per iniciat un expedient atorgat quan, almenys una de les accions formatives atorgades s'hagi iniciat com a màxim el 30 de desembre de l'any de l'atorgament.
Les especialitats formatives que tinguin data prevista de baixa del fitxer d'especialitats s'hauran d'iniciar, necessàriament, abans d'aquesta data de baixa.
Les accions han de finalitzar com a màxim el 30 d'octubre de l'any següent al de l'atorgament, llevat que la convocatòria estableixi un altre termini.
4.7 La persona titular de la Direcció del Servei Públic d'Ocupació de Catalunya, mitjançant resolució, pot autoritzar de manera excepcional períodes d'execució diferents, per causa no imputable a l'entitat, de força major o que suposi un avantatge per a la inserció de l'alumnat, i en qualsevol altre cas degudament justificat.
4.8 Amb caràcter general, es podran imputar a la subvenció les despeses que s'hagin realitzat en el període comprès entre un mes abans de l'inici de la primera acció formativa i un mes desprès de la finalització de l'última acció, segons el període d'execució de les accions que indiqui la corresponent convocatòria.
Les hores d'impartició de la formació s'hauran d'imputar al període de duració de l'acció formativa impartida.
1 L'import de la subvenció es calcularà en funció del nombre de places d'alumnes atorgades, del mòdul econòmic establert per a cada especialitat formativa i del nombre d'hores de l'especialitat sol·licitada.
La quantia màxima a concedir per a cada acció formativa es determinarà de la manera següent:
a) Especialitats no adreçades a l'obtenció de certificats de professionalitat que no tenen pràctiques en empresa dins de l'acció formativa:
Preu màxim = hores * nombre de places d'alumnes atorgat * import mòdul econòmic de l'especialitat.
b) Especialitats adreçades a l'obtenció de certificats de professionalitat o a especialitats no adreçades a l'obtenció de certificats de professionalitat que tenen pràctiques en empresa dins de l'acció formativa en el seu programa:
Preu màxim = Cost formació teoricopràctica + cost pràctiques en empresa
El cost de formació teoricopràctica inclou la formació professionalitzadora i la formació complementària, de caràcter obligatori, que es subvenciona amb el mateix preu/hora que l'especialitat a la qual va associada.
Els costos es calcularan en base a:
Preu màxim = hores * nombre de places d'alumnes atorgades * import mòdul econòmic aplicable.
En ambdós casos, el mòdul econòmic de cada especialitat és l'establert, per a l'àrea professional a la qual pertany, mitjançant la resolució de preus vigent en el moment de la convocatòria.
5.2 Cada convocatòria determinarà la quantia màxima que es pot atorgar a una entitat sol·licitant i el nombre màxim d'alumnes subvencionables per acció.
5.3 Les quanties atorgades tenen la consideració d'import màxim i s'ajustaran, una vegada executada la formació, d'acord amb el nombre d'alumnes subvencionables, les hores efectivament realitzades i la justificació econòmica de les despeses revisades i correctament justificades.
En realitzar aquest ajustament i determinar l'import total justificat, no seran objecte de minoració econòmica els canvis de situació laboral de les persones treballadores que es produeixin a partir de la data d'inici de l'acció formativa.
Tampoc es penalitzarà econòmicament l'entitat que hagi donat formació a un nombre d'alumnes superior al nombre d' atorgats, sempre que compleixin tots els requisits.
La incorporació de més alumnes dels atorgats anirà a càrrec de la pròpia entitat.
L'alumnat que participi en les accions formatives regulades en aquesta Ordre pot sol·licitar beques per a persones amb discapacitat, ajuts de transport, manutenció, manutenció i allotjament, conciliació, sempre que compleixin els requisits per gaudir-ne, regulats a la normativa corresponent.
Cada alumne/a presentarà la sol·licitud de beca o ajut a l'entitat on realitza la formació abans de finalitzar l'acció formativa per a la qual el sol·licita.
L'entitat beneficiària la introduirà, a petició de la persona interessada, a la xarxa telemàtica del Servei Públic d'Ocupació de Catalunya.
Aquesta imprimirà dues còpies per a què les signi la persona interessada i li retornarà una còpia segellada i datada i l'altra la presentarà immediatament al Servei Públic d'Ocupació de Catalunya, abans de finalitzar l'acció formativa.
El Servei Públic d'Ocupació de Catalunya revisarà les sol·licituds i les resoldrà d'acord amb el que estableix la normativa corresponent.
En el moment que el Servei Públic d'Ocupació desenvolupi i implementi el sistema de tramitació electrònica de les sol·licituds i concessions dels ajuts i beques previstos en aquesta base, s'indicaran els mitjans, llocs de presentació i resta de tràmits a seguir, en substitució de la tramitació en paper.
Complir l'objectiu i la finalitat, executar les accions formatives, realitzar l'activitat i adoptar el comportament que fonamenta la concessió de la subvenció i acreditar-ho davant el Servei Públic d'Ocupació de Catalunya en la forma i termini que s'estableix a la base 19 de l'annex 1 d'aquesta Ordre. i utilitzar la xarxa telemàtica del Servei Públic d'Ocupació de Catalunya i les eines informàtiques que determini el Servei Públic d'Ocupació de Catalunya.
Subscriure, amb caràcter previ a la percepció de finançament públic, un compromís verificable de qualitat en la gestió, la transparència i l'eficiència en l'ús de recursos públics.
Aquest compromís ha d'estar referit al seguiment de la impartició i l'assistència de totes les persones participants, i a la seva satisfacció amb l'execució de l'acció formativa, els seus continguts, els seus resultats, la qualitat del professorat i les modalitats d'impartició.
Formalitzar el corresponent encàrrec de gestió, en cas que l'entitat beneficiaria sigui una entitat pública, i aquesta vulgui executar les actuacions mitjançant ens instrumentals, sempre que aquests hagin recollit expressament en la norma que els crea o en els seus estatus que tenen la condició de mitjà propi i servei tècnic de l'entitat beneficiària d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic.
Justificar davant l'òrgan concedent, el compliment dels requisits i les condicions que determinen la concessió o el gaudiment de la subvenció, mitjançant els justificants de les despeses o l'activitat que ha de cobrir l'import finançat, o subvenció, o bé, si la subvenció consisteix en un percentatge del cost de l'activitat o la inversió, el cost total corresponent, sense perjudici d'altres mitjans de comprovació que s'hagin establert en aquesta Ordre.
Conservar els justificants originals paper i electrònics, i l'altra documentació relacionada amb la subvenció atorgada, durant un període mínim de cinc anys.
Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Sotmetre's a les actuacions de comprovació que corresponguin al Servei Públic d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n puguin avaluar la seva compatibilitat.
Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable a l'entitat beneficiària i en cada cas, així com aquells estats comptables i registres específics que siguin exigits per aquesta Ordre, amb la finalitat de garantir l'exercici adequat de les facultats de comprovació i control.
Procedir al reintegrament dels fons percebuts en cas de revocació de la subvenció en els termes que s'indiquin en la corresponent resolució.
Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió contingudes a la base 26 de l'annex 1, d'aquesta Ordre.
Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i d'altra, l'adequació entre els registres comptables i els documents acreditatius de les despeses derivades de la realització d'aquestes activitats.
Identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà, que permeti verificar el registre comptable d'aquestes despeses.
Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
Quan l'import de la despesa subvencionable superi els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'obra, la prestació del servei o el lliurament del bé, tret que per les seves característiques especials no hi hagi en el mercat suficient nombre d'entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
Subscriure una pòlissa d'assegurança d'accident, amb caràcter previ a l'inici de l'acció formativa, que s'ajusti tant al període de duració teoricopràctic de l'acció formativa com al seu horari diari, que cobreixi les despeses d'accident in itinere, els riscos derivats de les visites de l'alumnat a empreses o altres establiments que s'organitzin per donar suport al desenvolupament de les accions formatives.
L'assegurança ha de cobrir el període formatiu, la durada de les pràctiques en empreses i el mòdul de formació pràctica vinculat als certificats de professionalitat, si escau
La pòlissa haurà d'incloure també la responsabilitat civil davant de tercers, de manera que cobreixi els danys que els participants puguin produir, derivats de l'execució de la formació.
El Servei Públic d'Ocupació de Catalunya resta exonerat de qualsevol responsabilitat al respecte.
L'entitat beneficiària pot optar per subscriure una pòlissa d'assegurança col·lectiva que doni cobertura a tot l'alumnat de totes les accions formatives atorgades.
En cada convocatòria es fixaran els imports que han de cobrir aquestes assegurances.
Complir, en la impartició de les accions formatives, les prescripcions que els siguin aplicables en virtut d'una disposició legal o reglamentària, inclosa l'obligació d'impartir la formació en els espais i amb els mitjans formatius acreditats i/o inscrits per a aquesta finalitat.
Impartir i avaluar la formació corresponent a certificat de professionalitat d'acord amb el Reial decret 34/2008, de 18 de gener, pel qual es regulen els certificats de professionalitat i amb el Reial decret que estableix el certificat de professionalitat concret a impartir, així com amb l'Ordre ESS/1897/2013, de 10 d'octubre, per la qual es regulen els certificats de professionalitat.
Facilitar i coresponsabilitzar-se en el seguiment de la participació de l'alumnat, de l'aprenentatge i la seva avaluació, així com en la recerca de metodologies i eines necessàries per a la posada al dia del sistema de formació professional per a l'ocupació.
Sotmetre's als controls i les auditories de qualitat que estableixin les administracions competents, els resultats dels quals s'han d'incorporar als registres en què estiguin inscrites.
Mantenir les exigències tecnicopedagògiques, d'instal·lacions, equipament i mitjans humans que s'hagin tingut en compte per a l'acreditació o inscripció de l'especialitat.
Col·laborar en els processos per a la selecció de participants i per a la seva inserció en el mercat de treball quan siguin desocupats, específicament de la manera que ho determini l'administració competent en cadascuna de les iniciatives que es convoquin.
Comunicar a l'administració pública competent per mantenir la inscripció com a entitat de formació qualsevol canvi de titularitat o de forma jurídica d'aquesta.
Garantir la gratuïtat de les accions formatives dels participants en la formació subvencionada.
Tramitar els ajuts i beques de l'alumnat, d'acord amb la normativa específica.
No comercialitzar els productes elaborats durant la realització de les accions formatives i altres accions de formació.
Si escau, es podrà realitzar la cessió dels productes elaborats a institucions i entitats benèfiques.
Disposar dels mitjans que faciliten l'accessibilitat universal, de forma que no suposa discriminació de les persones amb discapacitat i es proporciona de manera efectiva la igualtat d'oportunitats d'acord amb el que disposa la Llei 13/2014, del 30 d'octubre, d'accessibilitat.
Informar l'alumnat a l'inici de l'acció formativa dels seus drets i obligacions així com de tota la informació que s'estableix a aquesta Ordre i dels ajuts que regula la base 6 de l'annex 1, d'aquesta Ordre, abans del procés de selecció.
Igualment, informar-lo si la formació que s'impartirà és conduent a un certificat de professionalitat o no.
Facilitar el qüestionari d'avaluació a l'alumnat i comunicar els resultats al Servei Públic d'Ocupació de Catalunya, emplenat en format paper fins que no estigui disponible el qüestionari per via telemàtica.
El model de qüestionari és el publicat per la Resolució TRE/3767/2009, de 30 de novembre, modificada per la Resolució TRE/3713/2010, de 8 d'octubre.
En el moment que el Servei Públic d'Ocupació desenvolupi i implementi el sistema de tramitació electrònica dels qüestionaris previstos en aquesta base, indicarà els mitjans, llocs de presentació i resta de tràmits a seguir, en substitució de la tramitació en paper.
Mentre no s'implementi aquest nou sistema, el centre té l'obligació de mecanitzar els qüestionaris complimentats per l'alumnat a l'aplicatiu informàtic de gestió d'accions.
No subrogar la gestió de qualsevol aspecte de l'activitat subvencionada.
Complir amb les indicacions que determinin les guies de gestió vigents i/o que determini cada convocatòria, publicades al web del Servei Públic d'Ocupació de Catalunya i a l'aplicatiu GIA (Gestió Integrada d'Accions), així com complir amb les indicacions de la resta de guies i instruccions que s'esmenten en aquesta Ordre, per als diferents àmbits de gestió.
Fer una gestió respectuosa dels recursos humans: les entitats han de vigilar que el seu personal i formadors són contractats en condicions de mercat, evitant la precarietat laboral.
D'acord amb el que s'estableix a l'article 15.2 de la Llei 19/2014 de 29 de desembre, de transparència, accés a la informació pública i bon govern, en el cas que les entitats beneficiàries siguin persones jurídiques i l'import a atorgar sigui superior a 10.000 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
D'acord amb el que estableix l'article 13.5 de la Llei orgànica 1/1996, de 15 de gener, de protecció jurídica del menor, en cas que les persones destinatàries finals del programa subvencionat puguin tenir contacte amb menors en l'exercici de les activitats relacionades amb el programa, l'entitat beneficiària ha de complir amb l'obligació de disposar de l'acreditació mitjançant certificació negativa del Registre central de delinqüents sexuals, que aquestes persones no han estat condemnades en sentència ferma per algun delicte contra la llibertat i indemnitat sexual.
D'acord amb l'Acord GOV/85/2016, de 28 de juny, les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar al procediment.
En aquest sentit, l'article 55.2 de la Llei 19/2014 de 29 de desembre de transparència, accés a la informació pública i bon govern, estableix l'obligació de complir els principis ètics i regles de conducta següents:
b) No realitzar accions que posin en risc l' interès públic.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits establerts en l'apartat quart de l'article 3 de la Llei 19/2014, del 29 de desembre.
8.1 Les accions de formació que es regulen en aquestes bases s'adrecen prioritàriament a persones treballadores en situació d'atur demandants d'ocupació (DONO), que han de ser com a mínim el 60% de les persones participants.
La convocatòria pot establir un percentatge superior, sens perjudici de la participació de persones treballadores ocupades.
8.2 Les persones destinatàries de la formació han de complir els requisits previs següents:
- Estar inscrites al Servei Públic d'Ocupació de Catalunya abans d'iniciar l'acció formativa, tant si són persones treballadores en situació d'atur, com si són ocupades.
La consideració de persona treballadora ocupada o desocupada està determinada per la situació laboral en què es trobi el dia anterior a la seva data d'alta a l'acció formativa.
- L'alumnat ha de complir els requisits que el programa de l'especialitat formativa preveu, o bé els previstos en el Reial decret que reguli el certificat de professionalitat en què s'hagi d'inscriure.
Les entitats beneficiàries tenen l'obligació de comprovar aquests requisits abans d'incorporar les persones candidates a les accions formatives.
- En cap cas un alumne/a pot cursar una especialitat o un mòdul formatiu ja realitzat i amb avaluació d'apte.
8.3 Des del Servei Públic d'Ocupació de Catalunya es fomentarà la participació d'alumnes que presentin major dificultat en la incorporació al mercat de treball i la igualtat d'oportunitats home-dona envers l'ocupació.
8.4 El Servei Públic d'Ocupació de Catalunya establirà en cada convocatòria quins col·lectius es consideren prioritaris per a la participació en les accions formatives subvencionades.
8.5 En cas que a les accions finançades en el marc de les convocatòries subjectes a la present Ordre s'incorporin alumnes que participin en una altra convocatòria del Servei Públic d'Ocupació de Catalunya, que gestioni la mateixa entitat, aquesta haurà de tenir cura d'evitar el doble finançament o la concurrència de finançament per una mateixa persona o despesa, tal com estableix la base 24 de l'annex 1, d'aquesta Ordre.
El Servei Públic d'Ocupació de Catalunya vetllarà per garantir aquest supòsit.
Les entitats beneficiàries no poden subcontractar amb tercers l'execució de l'activitat formativa que se'ls adjudiqui.
A aquests efectes, la contractació del personal docent per impartir la formació no es considera subcontractació.
10.1 Les sol·licituds s'han de presentar segons model normalitzat i seguint les indicacions que estaran disponibles a l'espai Tràmits de la Seu electrònica de la Generalitat de Catalunya ( http://web.gencat.cat/ca/tramits ), concretament buscant el tràmit FOAP en el cercador de Tràmits gencat.
10.2 Les sol·licituds han d'anar adreçades a la persona titular de la Direcció del Servei Públic d'Ocupació de Catalunya, i es presentaran exclusivament per mitjans telemàtics, acompanyades de la documentació que preveuen aquestes bases.
La convocatòria pot establir altra documentació complementària i/o declaració responsable.
10.3 La identificació i la signatura electrònica de les persones beneficiàries es faran a través dels sistemes d'identificació i signatura electrònica admesos per la Seu electrònica d'acord amb els criteris establerts a l'Ordre GRI/233/2015, del 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
10.4 La convocatòria establirà el procediment que s'utilitzarà per a la resta de transaccions associades al procediment de concessió i justificació dels ajuts.
10.5 En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
10.6 En cada convocatòria es detallarà la Guia de gestió de les accions on es concretarà els llocs web, plataformes informàtiques i les instruccions concretes per a realitzar la presentació de la sol·licitud per a les diferents entitats sol·licitants.
Així com el termini de presentació de les sol·licituds.
10.7 La sol·licitud inclourà la declaració responsable relativa al compliment dels requisits i obligacions recollits en l'annex 1 d'aquesta Ordre
10.8 La presentació de la sol·licitud de subvenció faculta l'Administració per verificar en qualsevol moment la veracitat de les dades que hi consten o es declaren, i a demanar que s'aporti la documentació complementària que consideri necessària per acreditar les dades que figuren a la sol·licitud.
10.9 La signatura de la sol·licitud comporta l'autorització al Servei Públic d'Ocupació de Catalunya i a l'Oficina de Gestió Empresarial per obtenir per mitjans electrònics les dades relatives a les obligacions tributàries i de la Seguretat Social.
A més, també es consultaran les dades relatives a la constitució, estatuts i altres documents fundacionals, mitjançant la consulta al Registre d'entitats i al Registre Mercantil, sempre que aquestes dades estiguin disponibles en els esmentats registres.
En el formulari de sol·licitud caldrà autoritzar a l'òrgan instructor i l'Oficina de Gestió Empresarial la consulta per comprovar, d'ofici, les dades següents:
Consulta del NIF de l'entitat sol·licitant
Consulta si l'entitat és centre col·laborador d'ACTIC, si s'escau.
Altres dades que requereixin d'autorització expressa i que prevegi cada convocatòria.
En cas que l'òrgan instructor o l'Oficina de Gestió Empresarial per causes alienes a la seva actuació, no pugui comprovar d'ofici les dades i el compliment dels requisits esmenats, requerirà a la persona beneficiària que aporti la documentació escaient en els termes previstos per la llei.
En cas de no autoritzar-ho, s'hauran de presentar els documents acreditatius corresponents.
10.10 Amb les sol·licituds s'ha d'adjuntar la documentació que es detalla a continuació:
a) En cas de canvi de dades o si és el primer cop que se sol·licita un ajut o subvenció al Servei Públic d'Ocupació de Catalunya o a la Generalitat, la sol·licitud de transferència bancària per a pagaments de la Tresoreria de la Generalitat de Catalunya a creditors particulars que està disponible al Departament d'Economia i Coneixement
b) En cas d'entitats que no han estat beneficiàries o no han realitzat accions subvencionades de les convocatòries de "Formació d'ofer t a en àrees prioritàries" en el període dels tres anys anteriors al de la convocatòria a què es presenten:
Document "Declaració sobre l'activitat de l'entitat en polítiques d'ocupació, la seva capacitat i la seva vinculació al sector professional", d'acord amb el model establert per a cada convocatòria
c) En funció de les especialitats sol·licitades:
Document: "Declaracions responsables per a determinades especialitats formatives sol·licitades en la convocatòria de Formació d'oferta en àrees prioritàries", d'acord amb el model establert per a cada convocatòria.
d) En cas d'empreses associades, agremiades o vinculades a l'entitat sol·licitant, que executin la totalitat o part de les activitats subvencionades, s'ha de presentar un conveni amb cadascuna que en determini el paper que desenvoluparan les empreses associades en relació amb la subvenció i les seves relacions així com els drets i obligacions i responsabilitats de cadascuna.
El conveni ha d'especificar quina és l'entitat encarregada de la coordinació i gestió del projecte.
A més, també han de presentar el document de declaracions responsables per entitats agremiades, vinculades o associades, establert per a la convocatòria.
e) Original i fotocòpia o còpia compulsada de la documentació acreditativa de la representació amb què actua, si no s'ha inscrit en un registre públic o en el Registre electrònic general de representació.
f) En cas de societats civils privades (SCP), original i fotocòpia o còpia compulsada de l'escriptura pública o contracte de constitució.
g) Documentació específica que s'indiqui a la convocatòria corresponent, si s'escau.
10.11 En cas de documents que ja es trobin en poder de qualsevol dels departaments de la Generalitat de Catalunya, en aplicació del que preveu l'article 53. d) de la Llei 39/2015, d'1 d'octubre, la seva aportació es pot substituir per una declaració de la persona o entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
10.12 Si la sol·licitud no reuneix els requisits establerts en aquesta base, es requerirà a la persona sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 68 de la Llei 39/2015, d'1 d'octubre.
10.13 Les entitats o empreses que tinguin negociada amb l'Administració una pròrroga, ajornament, moratòria o qualsevol altra condició especial, en relació amb els deutes tributaris i/o de Seguretat Social, cal que aportin documentació acreditativa d'aquesta prerrogativa especial.
10.14 La data de presentació de la sol·licitud que es tindrà en compte a efectes de termini serà la data d'entrada de la sol·licitud a l'Oficina de Gestió Empresarial i, per a les administracions públiques d'àmbit local i les entitats que hi estiguin adscrites o vinculades, es tindrà en compte la data d'entrada de la sol·licitud en l'extranet de les administracions catalanes, en endavant EACAT.
A les dues plataformes s'hi accedeix a través de la seu electrònica de la Generalitat de Catalunya ( http://seu.gencat.cat ).
10.15 Les persones sol·licitants poden presentar còpies digitalitzades dels documents en substitució de les còpies compulsades, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
11.1 L' incompliment dels requisits no esmenables o del termini de presentació de sol·licituds que estableix aquesta Ordre comporta la inadmissió de la sol·licitud.
11.2 La manca de presentació de qualsevol dels documents que preveu la base 10 de l'annex 1 d'aquesta Ordre o la manca d'esmena dels requisits esmenables en el termini de 10 dies hàbils i amb el requeriment previ comporta el desistiment de la sol·licitud.
11.3 Qualsevol persona sol·licitant pot desistir expressament de la seva sol·licitud de subvenció presentant un escrit de desistiment i la Subdirecció General de Polítiques Actives d'Ocupació ha d'acceptar el desistiment amb la resolució corresponent.
11.4 Prèviament a la concessió de les subvencions, la Subdirecció General de Polítiques Actives d'Ocupació ha de resoldre sobre la inadmissió o el desistiment de les sol·licituds.
12.1 El procediment de concessió de les subvencions regulades en aquesta Ordre és el de concurrència competitiva.
12.2 L'òrgan competent per a la instrucció del procediment és la Subdirecció General de Polítiques Actives d'Ocupació.
12.3 Avaluades les sol·licituds, aquestes seran examinades per un òrgan col·legiat, la composició del qual serà la següent, llevat que la convocatòria estableixi una de diferent:
La persona titular de la Subdirecció General de Polítiques Actives d'Ocupació, que farà les funcions de president/a.
La persona titular de la Subdirecció General d'Ocupació i Territori del Servei Públic d'Ocupació de Catalunya.
La persona titular del Servei de Formació Professional per a la Inserció Laboral, que farà les funcions de secretari/a.
Els/les caps dels serveis territorials del Servei Públic d'Ocupació de Catalunya.
La persona titular del Servei Jurídic del Servei Públic d'Ocupació de Catalunya.
12.4 Atès el que estableix l'article 11.5 de l'Acord de Govern GOV/85/2016, de 28 de juny, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic, un cop avaluades les sol·licituds, l'òrgan instructor formularà directament proposta de resolució definitiva de concessió de subvencions, d'acord amb la proposta de l'òrgan col·legiat.
12.5 L'atorgament de les subvencions està supeditat a la possibilitat de reducció parcial o total de la subvenció, abans que no es dicti la resolució definitiva d'atorgament, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
12.6 La notificació de la resolució d'atorgament de les subvencions a les persones interessades es realitzarà mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html.
12.7 Distribució del pressupost i procediment per als atorgaments
La distribució del pressupost i el procés d'atorgament respon a una sèrie de criteris que s'han determinat per obtenir una oferta formativa equilibrada territorialment, diversa quant a les àrees formatives i amb un estàndard de qualitat.
En base a aquests criteris es procedirà, sense elements de discrecionalitat que no hagin estat prèviament definits, a la distribució del pressupost i a l'atorgament de les accions formatives.
De l'import màxim convocat es farà una reserva del 3%, si la convocatòria no estableix un altre percentatge, per dur a terme la concurrència competitiva entre les sol·licituds d'especialitats adreçades a persones amb discapacitat (especialitats amb codi DCP) a nivell de les demarcacions territorials de Catalunya.
La distribució d'aquesta reserva entre les demarcacions serà proporcional a l'atur registrat, amb un factor de correcció territorial atenent a l'índex sintètic comarcal elaborat per l'Observatori d'Empresa i Ocupació.
Amb el pressupost restant, es procedirà a una distribució de reserves inicials entre les diferents unitats territorials, a fi de garantir una assignació pressupostària equilibrada territorialment i descentralitzada.
Aquesta distribució serà proporcional a l'atur registrat en cadascuna de les unitats territorials -segons mitjana anual de l'any anterior a la convocatòria-, amb una correcció atenent a l'índex sintètic comarcal.
Les unitats territorials en què s'organitza la distribució de les accions formatives, i que es detallaran en cada convocatòria, són comarques —o agrupacions de comarques— que tenen una dimensió suficient per garantir una oferta formativa mínimament diversificada i completa.
En els casos d'unitats territorials compostes per més d'una comarca, la seva agrupació es farà seguint fonamentalment criteris de proximitat i accessibilitat.
Cada unitat territorial tindrà definides prèviament les especialitats que s'hi poden sol·licitar i la seva priorització.
Aquestes especialitats seran prioritzades com a resultat del procés de detecció de necessitats formatives que desenvolupi el Servei Públic d'Ocupació de Catalunya i que publicarà al seu web.
Només es podran sol·licitar accions formatives en les especialitats que hagin estat prioritzades en cada unitat territorial.
Amb el pressupost resultant en cada unitat territorial es faran, alhora, 4 reserves pressupostàries corresponents als blocs següents i per aquest ordre:
- Bloc ADG: 10% del pressupost per a l'assignació d'especialitats prioritzades de la família ADG (Administració i Gestió) amb exclusió de les especialitats dedicades totalment a la formació en idiomes que tenen un bloc apart.
- Bloc IFC: 10% del pressupost per a l'assignació d'especialitats prioritzades de la família IFC (Informàtica i Comunicacions).
- Bloc idiomes: 10% del pressupost per a l'assignació d'especialitats totalment dedicades a la formació en idiomes.
- Bloc "Resta d'especialitats": 70% del pressupost restant per a la resta d'especialitats prioritzades.
Les convocatòries podran establir, en funció de les necessitats sectorials i territorials, altres percentatges del pressupost total assignats per a cadascun d'aquests blocs.
Amb el pressupost distribuït en aquestes reserves inicials, s'iniciarà el procediment de concurrència d'acord amb les fases que es descriuen a continuació:
0.Fase de valoració d'accions formatives sol·licitades relacionades amb especialitats pendents d'alta al Registre, i considerades prioritàries en la convocatòria.
1.Fase primera: concurrència per àrea formativa i unitat territorial.
2.Fase segona: concurrència per blocs i unitat territorial.
3.Fase tercera: concurrència per bloc transversal i unitat territorial.
4.Fase quarta: concurrència per unitat territorial.
5.Fase cinquena: concurrència per demarcació territorial.
6.Fase sisena: concurrència a Catalunya.
Fase de valoració d'accions formatives sol·licitades relacionades amb especialitats pendents d'alta al Registre, i considerades prioritàries en la convocatòria.
Es seleccionaran quines accions formatives sol·licitades —d'entitats que a la data de la publicació de la convocatòria no estiguin d'alta en el corresponent Registre de centres i entitats de formació professional per a l'ocupació per a l'especialitat que sol·licita— podran participar en la concurrència.
La finalitat d'aquesta fase del procés és permetre realitzar atorgaments d'especialitats considerades d'alta prioritat en un territori concret, per a les quals no hi hagi cap centre ja inscrit/acreditat que presenti sol·licitud, cosa que comportaria la impossibilitat de cobrir la necessitat formativa.
La selecció consistirà en el següent: una vegada feta la valoració de totes les sol·licituds es comprovarà, per a cada unitat territorial i especialitat, si hi ha accions formatives sol·licitades per part d'entitats que constin donades d'alta en el corresponent Registre de centres i entitats de formació professional per a l'ocupació i obtinguin una puntuació igual o superior als 75 punts.
Si és així, no es prendran en consideració les sol·licituds d'accions formatives relacionades amb aquestes especialitats pendents d'alta al Registre en la unitat territorial des de la fase 1.
En cas contrari sí que es tindran en compte aquestes sol·licituds, sempre que es donin els requisits per obtenir la condició d'entitat beneficiària establerts en la base 3 de l'annex 1, d'aquesta Ordre.
Les sol·licituds de subvencions per a la formació que no hagin estat seleccionades segons el que preveu aquest apartat restaran desestimades en aquesta fase, sens detriment que el procés de sol·licitud d'inscripció o acreditació del centre en l'especialitat es mantindrà vigent, i sens perjudici que en la fase 4 de la concurrència competitiva puguin obtenir atorgament, amb els romanents de la unitat territorial.
Les convocatòries podran especificar a quines especialitats i unitats territorials o comarques s'aplicarà aquesta fase 0.
Fase primera: concurrència per àrea formativa i unitat territorial
Totes les àrees formatives que tinguin alguna sol·licitud amb una puntuació mínima de 65 punts — d'acord amb els criteris de valoració establerts a la base 13 de l'annex 1 d'aquesta Ordre — tindran un pressupost de reserva inicial.
A aquests efectes, el bloc d'idiomes es considerarà com a una única àrea formativa.
A cadascuna d'aquestes àrees formatives se li determinarà una prioritat, calculada en base a la puntuació mitjana de totes les especialitats sol·licitades dins d'aquesta àrea.
Per a cadascun dels quatre blocs, es determinarà la proporció de prioritat que aquesta àrea representa respecte del total de prioritats d'àrees sol·licitades en el bloc, i aquesta proporció determinarà el pressupost del bloc a destinar a cada àrea formativa.
A continuació, s'ordenaran les accions formatives sol·licitades per puntuació per procedir al seu atorgament d'acord amb el pressupost disponible.
Únicament podran tenir atorgament en aquesta fase les accions sol·licitades que obtinguin una puntuació mínima de 65 punts.
En cas d'empat en la puntuació entre dues accions formatives d'una mateixa entitat, s'atorgarà en funció de l'ordre de preferència que hagi indicat la pròpia entitat.
Per tant, l'ordre de prioritat que les entitats expressen en la sol·licitud serà determinant per a totes aquelles que puguin ser atorgades consecutivament.
En cas d'empat de la puntuació entre dues accions formatives d'entitats diferents s'atorgaran, per ordre, en funció dels resultats dels criteris següents: l'experiència prèvia en la impartició de l'especialitat, l'Informe final de verificació i execució (IVE) o de la capacitat de les entitats (adaptant proporcionalment ambdues puntuacions per a fer-les comparables, si escau), els resultats d'inserció, i la puntuació en la valoració de l'alumnat.
Si encara fos possible atorgar una acció formativa més, una vegada fet l'atorgament a l'entitat beneficiada per aquest desempat, es procedirà a atorgar una acció formativa a l'entitat que hagi obtingut la segona posició segons els criteris esmentats anteriorment; i així sucessivament amb entitats amb les que hagin empatat.
A les accions formatives d'entitats que no han realitzat accions formatives subvencionades de les convocatòries de "Formació d'oferta en àrees prioritàries" en el període dels tres anys anteriors aquesta convocatòria, se'ls aplicarà el valor d'inserció i la puntuació de la valoració de l'alumnat mitjà de totes les entitats en la família en qüestió.
Amb l'objectiu d'obtenir una oferta diversificada, es determinarà quina és l'acció formativa millor puntuada en cada àrea formativa i bloc.
Aquesta puntuació servirà de base per definir la "puntuació d'atorgament per àrea i unitat territorial", que serà el resultat de reduir en un 15% la puntuació més alta (la puntuació del primer atorgament).
Així, en cas de haver-hi pressupost disponible, en les àrees formatives que tenen peticions de més d'un centre que superin la "puntuació d'atorgament", l'adjudicació d'accions formatives serà rotativa entre tots ells seguint els criteris de puntuació, experiència prèvia en la impartició de l'especialitat formativa, Informe final de verificació i execució (IVE) de centre o capacitat, resultats d'inserció i resultats de valoració de l'alumnat.
Quan a l'hora d'atorgar una acció formativa s'hagi superat la reserva pressupostària inicial per àrea formativa i unitat territorial, s'atorgarà l'acció formativa que hi hagi per ordre de puntuació, però d'una àrea formativa que no hagi superat aquesta reserva.
En cas que el pressupost disponible cobreixi un 66% o més de l'acció formativa a atorgar, es permetrà superar aquest reserva.
Els romanents de pressupost sense assignar que es produeixin en aquesta fase passaran a la fase segona.
Fase segona: concurrència per blocs i unitat territorial
Com a conseqüència del procés anterior es generaran uns romanents de pressupost per a cada bloc.
Les accions formatives sol·licitades no atorgades de cada bloc s'ordenaran per puntuació i es procedirà a l'atorgament, amb independència de la seva àrea formativa.
La puntuació del primer atorgament en la segona fase a nivell de bloc servirà de base per definir la "puntuació d'atorgament per bloc i unitat territorial", que serà el resultat de reduir en un 10% la puntuació més alta (la puntuació del primer atorgament de la segona fase).
Quan en algun bloc d'una unitat territorial no s'hagi donat cap atorgament perquè el pressupost és insuficient per a la primera acció formativa, es calcularà si el pressupost disponible cobreix el 66% o més de l'acció formativa.
Si és així es procedirà a l'atorgament.
Fase tercera: concurrència per bloc transversal i unitat territorial
Si encara hi hagués romanents en els blocs corresponents a ADG, IFC i idiomes, i sota la reserva inicial del percentatge establert a la convocatòria del pressupost de la unitat territorial, es procedirà a atorgar les accions formatives amb major puntuació, sense tenir en compte la seva separació en blocs.
La puntuació del primer atorgament en la fase tercera a nivell de bloc transversal servirà de base per definir la "puntuació d'atorgament per bloc transversal i unitat territorial", que serà el resultat de reduir en un 10% la puntuació més alta (la puntuació del primer atorgament de la tercera fase).
Els romanents de pressupost sense assignar que es produeixin en aquesta fase passen a la fase quarta.
Fase quarta: concurrència per unitat territorial
Si encara hi hagués romanents en la unitat territorial, es procedirà a atorgar en cadascuna les accions formatives amb major puntuació, sense tenir en compte la separació entre blocs.
En el cas que després d'aquest procés encara hi hagués romanents en la unitat territorial, a continuació es tindran en compte les sol·licituds que hagin estat descartades en la fase 0, de valoració d'accions formatives sol·licitades relacionades amb especialitats pendents d'alta al registre i estiguin molt prioritzades en la unitat territorial.
Es procedirà a atorgar-les per ordre de puntuació.
S'entendrà que una acció formativa es pot atorgar si el pressupost disponible cobreix més d'un 50% de l'acció a atorgar.
Aquesta distribució s'iniciarà, i progressarà de forma decreixent, per les unitats territorials on el romanent sigui percentualment superior sobre el total del pressupost inicial de la unitat territorial.
Fase cinquena: concurrència per demarcació territorial
Si encara hi hagués romanents a nivell d'unitat territorial, aquests es destinaran a un atorgament a nivell de demarcació territorial.
En aquest cas, s'atorgaran les accions formatives amb major puntuació de la demarcació territorial fins que s'esgoti el pressupost, independentment de la unitat territorial.
Les unitats territorials que generen romanents, i que estan composades per comarques de diverses demarcacions, faran una aportació dels romanents a la demarcació de forma proporcional a l'atur registrat que correspon a cadascuna.
Fase sisena: concurrència a Catalunya
Si hi hagués romanents a nivell de demarcació, aquests es destinaran a un atorgament a nivell de tota Catalunya.
En aquest cas, s'atorgaran les accions formatives amb major puntuació del conjunt de Catalunya, fins que s'esgoti el pressupost, independentment de la demarcació.
El procediment previst per als casos d'empat serà aplicable a qualsevol altre nivell de distribució de pressupost.
En tot cas, com a conseqüència de l'assignació d'accions formatives en les diferents fases de la concurrència, cap entitat podrà tenir un atorgament que superi la quantia màxima establerta per la convocatòria.
Atenció Social (SSCS): una vegada s'hagin atorgat dues accions formatives en aquesta àrea formativa en la seva unitat territorial, només es podran efectuar atorgaments que suposin com a màxim un percentatge del 15% del total del pressupost de la unitat territorial, llevat que la convocatòria n'estableixi un altre.
A més, les convocatòries podran establir limitacions o topalls per als atorgaments de determinades especialitats formatives, quan la necessitat formativa estigui sobradament coberta o hi hagi d'altres motius que ho aconsellin.
Especialitats adaptades a persones amb discapacitat
En relació a les especialitats DCP també serà d'aplicació la fase de valoració d'accions formatives sol·licitades relacionades amb especialitats pendents d'alta al Registre.
A més, el procés d'atorgament també tindrà en compte el criteri de "puntuació d'atorgament", en els mateixos termes generals que s'han exposat per a la resta d'especialitats, tot mantenint els topalls i quantia màxima que s'estableixin, però en aquest cas sense tenir en compte cap pressupost inicial associat a àrea formativa.
La "puntuació d'atorgament" es determinarà tan sols a nivell de demarcació i serà el resultat de reduir en un 15% la puntuació més alta (la puntuació del primer atorgament).
Els imports diferencials entre els atorgaments que es poden dur a terme en una demarcació i el pressupost disponible es consideraran romanents.
Aquests romanents s'atorgaran posteriorment entre aquestes especialitats, a nivell de tota Catalunya, amb els mateixos criteris i fins a esgotar el pressupost inicialment disponible.
Si alguna demarcació, donat el procés de concurrència previst pels DCP, no obté cap atorgament perquè el pressupost de la primera acció supera el pressupost disponible; es considerarà que l'acció es pot atorgar si el pressupost disponible cobreix més d'un 66% de l'acció a atorgar.
El pressupost addicional necessari s'agafarà de les demarcacions on les sol·licituds no arribin al pressupost disponible si n'hi ha, o —en cas que això no pugui ser— de la demarcació de Barcelona.
12.9 Les respectives convocatòries podran determinar altres procediments per a la distribució del pressupost convocat, en funció de les disponibilitats, de les prioritats de les àrees professionals i de les necessitats territorials o sectorials detectades.
13.1 La valoració de les sol·licituds de les accions formatives es realitza d'acord amb els criteris que s'exposen en aquesta base, aplicant la metodologia i la puntuació de valoració tècnica que es determina en cada convocatòria, així com criteris de desempat.
Els barems per al repartiment de la puntuació prevista per a cadascun dels criteris es detallaran en les corresponents convocatòries.
13.2 Els criteris de valoració de les sol·licituds són:
Criteri A - Adequació a les necessitats del mercat de treball segons territori
L'adequació de les accions sol·licitades a les necessitats del mercat de treball en el territori i a la qualificació professional dels diferents col·lectius de persones treballadores, es valorarà tenint en compte les àrees prioritàries del Servei Públic d'Ocupació de Catalunya segons les necessitats formatives territorials i la priorització establerta pels agents territorials i sectorials que hagin estat consultats pel Servei Públic d'Ocupació de Catalunya.
El Servei Públic d'Ocupació de Catalunya realitzarà i publicarà a la seva web un informe anual sobre la priorització de l'oferta formativa, basat en l'anàlisi quantitativa i qualitativa de l'ajustament de l'oferta formativa a les necessitats del mercat de treball i a les previsions d'ocupació i d'activitat econòmica; tenint en compte les polítiques d'ocupació el Pla general de la formació professional de Catalunya i les estratègies, els plans i els instruments de planificació territorial derivats de la concertació territorial que estiguin disponibles.
Com a resultat d'aquesta anàlisi anterior i fruit d'un exercici de contrast amb els agents territorials de les diferents unitats territorials, i els agents socials, es determinaran les especialitats que es convoquen en cada comarca/unitat territorial i si aquestes són objecte de priorització.
Les puntuacions segons les prioritzacions de les especialitats ofertades en les diferents comarques/unitats territorials es publicaran en cada convocatòria.
La puntuació màxima és de 30 punts.
Criteri B – Capacitat i qualitat dels centres i entitats
La capacitat i la qualitat dels centres i les entitats sol·licitants per a la realització de les accions formatives que facilitin la inserció laboral o millora professional de l'alumnat es valorarà mitjançant la metodologia que es determini en la corresponent convocatòria.
La puntuació màxima és de 70 punts.
Criteri C – Valoració de la formació realitzada i sol·licitada
S'efectuarà la valoració de diferents aspectes de la programació de cadascuna de les accions formatives sol·licitades per qualsevol de les entitats i del compliment de la programació i els compromisos adquirits de l'exercici o exercicis anteriors, en cas d'entitats amb atorgament i accions realitzades anteriorment.
La puntuació màxima és de 25 punts.
Criteri: experiència prèvia en la impartició de la formació.
A més, es determina un criteri per valorar l'experiència prèvia en la impartició de la formació.
La puntuació d'aquest criteri només és aplicable en casos d'empat.
Constitueix, tal i com es preveu a la base 12 de l'annex 1 d'aquesta Ordre, un criteri de desempat i d'ordenació en els atorgaments rotatius en els casos d'empat.
13.3 La puntuació total màxima per a qualsevol entitat és de 100 punts.
La puntuació total mínima és de -25 punts, ja que es pot penalitzar amb puntuacions negatives alguns criteris segons les dades acreditades o en funció de l'actuació dels centres i entitats o les sol·licituds presentades.
Les accions amb una puntuació inferior a 50 punts no poden ser atorgades.
Les convocatòries poden determinar una altra puntuació mínima necessària per a obtenir atorgament.
13.4 La forma d'aplicar i acreditar els criteris de concurrència competitiva per a l'atorgament de les subvencions previstes en aquesta Ordre diferenciarà entre entitats amb experiència en el període dels tres anys anteriors al de la convocatòria a què es presenten, enteses com a entitats que van tenir algun atorgament i van realitzar accions de formació subvencionades de les convocatòries de "Formació d'oferta en àrees prioritàries" per a persones desocupades en els tres anys anteriors, i la resta d'entitats, aquelles entitats que no han realitzat accions subvencionades de les convocatòries de "Formació d'oferta en àrees prioritàries" en el període dels tres anys anteriors.
14.1 L'òrgan competent per dictar la resolució és la persona titular de la Direcció del Servei Públic d'Ocupació de Catalunya, a proposta de la persona titular de la Subdirecció General de Polítiques Actives d'Ocupació.
14.2 El termini màxim per emetre la resolució i notificar-la serà de 3 mesos a comptar des de la data de la publicació de la convocatòria.
14.3 La resolució d'atorgament ha de ser degudament motivada i ha de contenir, com a mínim, la identificació de la persona o entitat sol·licitant a la qual es concedeix la subvenció, l'import i, si escau, el percentatge subvencionat del pressupost de l'activitat, i en cas que s'autoritzin bestretes, la justificació de l'execució de l'objecte de la subvenció, i la forma i la quantia de les garanties que, si escau, ha de presentar l'entitat beneficiària.
14.4 Aquesta resolució es notificarà a la persona o entitat interessada mitjançat la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que es pugui utilitzar addicionalment altres mitjans electrònics.
14.5 En cas que l'òrgan competent no dicti i notifiqui la resolució en el termini establert en l'apartat 2 d'aquesta base, s'entendrà que la sol·licitud ha estat desestimada per silenci administratiu, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
14.6 La resolució de concessió o de denegació de la subvenció, que no exhaureix la via administrativa, pot ser objecte de recurs d'alçada davant del Secretari General del Departament de Treball, Afers Socials i Famílies en el termini d'un mes, a comptar des de l'endemà de la notificació de la resolució, segons el que estableix l'article 121 de la Llei 39/2015, d'1 d'octubre, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Publicitat de la concessió de les subvencions atorgades
15.1 Es farà publicitat de les subvencions concedides mitjançant l'exposició de la seva relació al Tauler electrònic de l'Administració de la Generalitat ( https://seu.gencat.cat/ca/informacio-publica.html ), i al portal de la transparència ( http://transparencia.gencat.cat ).
16.1 Prèviament al reconeixement de l'obligació de cadascun dels pagaments, l'òrgan encarregat d'emetre'n la proposta comprovarà, d'ofici, si l'entitat beneficiària està al corrent de les obligacions tributàries i amb la Seguretat Social.
16.2 El pagament de la subvenció es tramita mitjançant una bestreta del 60 % de l'import atorgat, a partir de la seva concessió, per a la qual no s'exigeixen garanties.
El pagament del 40% restant s'ha de tramitar un cop l'activitat subvencionada ha estat degudament justificada d'acord amb la base 19 de l'annex 1 d'aquesta Ordre.
16.3 Aquest pagament es podrà fraccionar i l'ordenació del pagament corresponent i el seu pagament material s'efectuarà de manera successiva d'acord amb el Pla de Tresoreria del Servei Públic d'Ocupació de Catalunya i les seves disponibilitats.
16.4 La persona titular del Servei de Formació Professional per a la Inserció Laboral és l'òrgan que signarà la proposta de pagament de la bestreta, a partir del moment que l'entitat beneficiària informi, mitjançant la xarxa telemàtica del Servei Públic d'Ocupació de Catalunya, que la primera acció s'ha iniciat, i s'hagi tancat la inscripció de les persones participants.
16.5 La persona titular del Servei de Control i Justificació Econòmica és l'òrgan que signarà proposta del segon pagament, un cop l'activitat subvencionada hagi estat degudament justificada d'acord amb la base 19 de l'annex 1 d'aquesta Ordre i un cop verificat que les activitats s'han realitzat correctament i s'han justificat les despeses de l'acció formativa.
L'import del segon pagament s'ajustarà a la quantia de la subvenció finalment justificada, d'acord amb les hores executades, l'alumnat participant i la justificació econòmica de les despeses.
16.6 La persona titular de la Subdirecció General de Gestió Econòmica i Patrimoni del Servei Públic d'Ocupació de Catalunya és l'òrgan que signarà les corresponents ordres de pagament.
17.1 D'acord amb l'article 19.4 de la Llei 38/2003, de 17 de novembre, general de subvencions, l'alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos en aquestes bases, podrà donar lloc a la modificació de la resolució d'atorgament.
Per a les actuacions regulades en aquesta Ordre, es consideraran circumstàncies que alteren les condicions de la concessió les que afectin a qualsevol dels requisits establerts per obtenir les subvencions i les relatives a la inscripció / acreditació al corresponent Registre de centres i entitats de formació professional per a l'ocupació, com per exemple la modificació de les instal·lacions, equipaments, personal formador i altres condicions per a la realització de les accions formatives.
Igualment s'hi considerarà l'obtenció concurrent d'altres subvencions.
17.2 L'entitat beneficiària té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si s'escau, ha d'ésser expressament autoritzat per l'òrgan concedent, en els termes de l'article 95 e) del Decret legislatiu 3/2002 de 24 de desembre, pel qual s'aprova el Text refós de la Llei de finances públiques de Catalunya.
En aquest sentit, no es permetrà fer un canvi d'adreça o espais formatius posterior a l'atorgament de les accions si no és per causa de força major.
Es considera causa de força major els fets no imputables al centre, que no siguin previsibles i que no siguin conseqüència d'una planificació insuficient per part del centre.
18.1 El Servei Públic d'Ocupació de Catalunya establirà els mitjans i els terminis pel registre d'informació de les dades, de manera estandarditzada i sistematitzada, corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu per al període 2014-2020, la Conferència Sectorial d'Ocupació i Afers Laborals, Plan Anual de Políticas de Empleo, -PAPE- i al mateix Servei Públic d'Ocupació de Catalunya, Pla de desenvolupament de polítiques actives d'ocupació, PDPA, i els pressupostos de la Generalitat de Catalunya
Les dades d'aquests indicadors seran facilitades per les entitats beneficiàries mitjançant l'aplicatiu de gestió GIA, qBID, JERjes i els altres aplicatius que el Servei Públic d'Ocupació de Catalunya posi a la seva disposició, amb la introducció de les dades dels participants, o bé directament, d'acord amb les instruccions que es publiquin a la xarxa telemàtica del Servei Públic d'Ocupació de Catalunya.
19.1 Les entitats beneficiàries de les subvencions hauran de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i l'Ordre ECO/172/2015, de 3 de juny, sobre les formes de justificació de subvencions.
Mentre no es disposi d'un sistema de gestió electrònic, per tal de poder realitzar la justificació i el control de les subvencions, l'entitat beneficiària estampillarà els justificants originals de despesa, de manera que es permeti identificar a quina subvenció ha estat imputada i l'import i percentatge respecte el cost total de la despesa subvencionada indicant el codi de comptabilitat separada.
19.2 Un cop finalitzades les actuacions, l'entitat beneficiària haurà de presentar la justificació de la subvenció corresponent a cada actuació.
La modalitat de justificació econòmica és la següent:
- Compte justificatiu amb aportació d'informe d'auditor
- Compte justificatiu amb aportació de certificat d'interventor o de secretari-interventor, en cas de les entitats locals.
Així mateix, podran optar per presentar un compte justificatiu amb aportació d'informe d'auditor.
El Servei Públic d'Ocupació de Catalunya posarà a disposició de les entitats beneficiàries els models normalitzats d'informe d'auditor i de certificat de l'interventor o secretari-interventor, que inclouran, entre d'altres, la identificació de la persona que ho signa, que els pagaments corresponen a accions correctament realitzades i a despeses elegibles i justificades mitjançant factures o altres documents comptables de valor probatori equivalent, i que han estat efectuades i pagades dins dels terminis establerts en la convocatòria de la subvenció i les bases reguladores.
Aquests documents estaran disponibles al catàleg d'impresos del Departament al qual s'accedeix mitjançant aquest enllaç http://treball.gencat.cat/ca/informacio/formularis_documents/impresos_departament/
19.3 Contingut de la justificació
Una memòria tècnica, justificativa del compliment de la finalitat de l'actuació, activitat o projecte subvencionat, amb indicació de les activitats realitzades i dels resultats obtinguts.
Serà una única memòria per a la totalitat de les accions atorgades a l'expedient, que inclourà dades de la programació feta, l'execució del procés formatiu i d'avaluació de l'alumnat, les actuacions realitzades per a l'autoavaluació i control de la qualitat interna, l'anàlisi dels resultats ocupacionals, propostes de millora i altres aspectes.
Els continguts específics obligatoris que ha de contenir aquesta memòria estan detallats a la Guia per a la gestió de les accions de formació per a l'ocupació que es publica amb cada convocatòria.
Una memòria econòmica sobre el cost de les activitats realitzades.
A l'annex 3 es detalla el contingut de la memòria econòmica.
Així mateix, a l'annex 4 es detallen les despeses subvencionables i a l'annex 5 els criteris d'imputació de les despeses.
L'òrgan concedent comprovarà els justificants que consideri i que permetin obtenir evidència raonable sobre l'adequada aplicació de la subvenció, per la qual cosa requerirà a l'entitat beneficiària la remissió dels justificants de despesa seleccionats, així com aquella documentació justificativa que consideri necessària per obtenir l'evidència esmentada.
19.4 Sistemes de simplificació:
Les despeses indirectes es justifiquen, com a opció de simplificació, mitjançant un tant fix del 10%, calculat respecte del total de les despeses directes de l'expedient que s'especifiquen a l'annex 4 d'aquesta Ordre.
Aquesta opció està prevista a l'article 83.3 del Real decret 887/2006, de 21 de juliol, per la qual s'aprova el Reglament de la Llei 38/2003 de 17 de novembre, general de subvencions.
El valor i determinació del tant fix ve determinat per un estudi econòmic realitzat al respecte, i limitat per la Llei 30/2015, de 9 de setembre, per la que es regula el sistema de formació professional per a l'ocupació en l'àmbit laboral,
Qualsevol correcció financera que s'apliqui sobre les despeses que serveixen de base de càlcul del tant fix, en virtut de les verificacions i controls que puguin efectuar-se, donarà lloc a una minoració de l'import dels costos imputats.
19.5 Termini i lloc de presentació
Les entitats beneficiàries de les subvencions resten obligades a presentar la justificació econòmica en el termini comprès entre els dies 1 al 30 de desembre de l'any següent al de l'atorgament, llevat que la convocatòria disposi una altra data.
La presentació es farà davant del Servei de Control i Justificació Econòmica.
Els models normalitzats estan a disposició de les persones interessades a la pàgina web del Servei Públic d'Ocupació de Catalunya.
Les entitats sol·licitants han d'elaborar la relació de despeses mitjançant l'aplicatiu JERjes, l'accés del qual es troba a la pàgina web del Servei Públic d'Ocupació de Catalunya, http://www.oficinadetreball.gencat.cat, a l'apartat per a entitats col·laboradores.
19.6 L'òrgan concedent de la subvenció podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 32 de la Llei 39/2015, d'1 d'octubre.
20.1 Les actuacions de verificació per part del Servei Públic d'Ocupació de Catalunya tenen per objecte el seguiment i control efectiu de les accions formatives subvencionades, més enllà de la mera comprovació de requisits i formalitats, han d'incorporar els resultats de la formació i han de contribuir a la garantia de la seva qualitat.
Tenen per objecte verificar l'execució de les actuacions i assegurar que aquesta està suportada pels corresponents documents justificatius, i garantir que les declaracions justificatives de despeses presentades per les entitats beneficiàries estiguin suportades per documentació justificativa (factures, nòmines, extractes bancaris, etc.)
En cas de justificació amb mòduls, la documentació justificativa no inclourà factures, nòmines i extractes bancaris.
20.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que realitzi el Servei Públic d'Ocupació de Catalunya.
20.3 Els responsables designats pel Servei de Verificació de Programes de Formació, del Servei Públic d'Ocupació de Catalunya, podran procedir a la suspensió cautelar de l'inici o el desenvolupament de l'acció formativa, quan observin anomalies que repercuteixin en el desenvolupament normal de la impartició de la formació, prèvia comunicació motivada a l'entitat, d'acord amb el Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat.
Igualment podran instar l'òrgan competent perquè iniciï si fos el cas, el tràmit d'exclusió del corresponent Registre de centres i entitats de formació professional per a l'ocupació.
És d'aplicació tot el que preveu, sobre control de la formació i règim sancionador, el Capítol IV de la Llei 30/2015, per la qual es regula el sistema de formació professional per a l'ocupació de l'àmbit laboral.
22.1 Són causes de revocació les previstes pels articles 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
També serà causa de revocació l'incompliment i la falsedat en la declaració dels requisits previstos a la base 3 d'aquesta Ordre.
22.2 Si l'òrgan concedent, com a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida hauran d'instar l'inici del corresponent procediment, d'acord amb el que preveu la secció quarta del capítol IX de la Llei de finances públiques de Catalunya; o si aprecien algun motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol 9 de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
22.3 Són causes específiques de revocació total les següents:
La interrupció de les classes durant més de dos dies lectius el mateix mes, per causes no justificades imputables a l'entitat beneficiària, i sense l'autorització deguda per part del Servei Públic d'Ocupació de Catalunya.
La realització de les accions formatives sense disposar dels requisits exigits per la normativa reguladora per a la impartició de l'especialitat.
No assolir l'objectiu mínim del 35%, expressat per l'indicador de nombre d'hores de formació impartides multiplicat pel nombre d'alumnes formats.
22.4 Els incompliments parcials dels requisits o les obligacions de les entitats beneficiàries, l'execució incorrecta de les accions que es posin de manifest en la verificació administrativa o in situ de les accions subvencionades, així com també la justificació d'una quantia inferior a l'atorgada inicialment, implicaran l'inici d'un procediment de revocació parcial de les subvencions concedides, que pot comportar la minoració de l'import pendent de pagament i/o el reintegrament parcial, per part de l'entitat beneficiària, de les quantitats pagades (bestretes) amb els interessos de demora corresponents.
22.5 Quan l'execució de l'indicador esmentar al punt 22.3 estigui compresa entre el 35% i el 100%, la subvenció concedida s'ha de minorar en el percentatge que hagi deixat de complir, sempre que les despeses hagin estat degudament executades.
22.6 En compliment del que estableix l'article 100 del Text refós de la Llei de finances públiques de Catalunya, aprovat pel Decret legislatiu 3/2002, del 24 de desembre, el Servei Públic d'Ocupació de Catalunya ha d'iniciar els processos de revocació quan escaigui.
22.7 Els criteris que s'aplicaran per calcular els imports a revocar es poden consultar a la Guia de gestió i justificació de les accions formatives de la corresponent convocatòria, que estarà disponible al web del SOC, apartat ajuts i subvencions.
22.8 Una vegada justificada la realització de les accions subvencionades i revisada la justificació de les despeses, el Servei Públic d'Ocupació de Catalunya procedirà a recalcular la subvenció i podrà minorar la quantia atorgada inicialment, per ajustar-la a l'execució de les accions, les hores lectives realitzades i les despeses efectuades.
23.1 Les entitats beneficiàries poden renunciar només per causes justificades i de forma expressa, totalment o parcialment, a les subvencions atorgades mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir-la dictarà la resolució corresponent, i hauran de reingressar la quantitat indegudament percebuda més els interessos de demora corresponents.
23.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció percebuda indegudament.
24.1 Els ajuts regulats en aquestes bases són incompatibles amb qualsevol altre ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
24.2 L'import dels ajuts concedits en cap cas pot ser d'una quantia que superi el cost de l'activitat a desenvolupar per l'entitat beneficiària.
En cas d'incompliment de les obligacions que preveuen aquestes bases els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, els capítols II i VI del Real decret legislatiu 5/2000, de 4 d'agost, pel qual s'aprova el text refós de la Llei sobre Infraccions i Sancions en l'Ordre Social, amb les modificacions introduïdes per la disposició final tercera de la Llei 30/2015, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència del reintegrament total o parcial de la subvenció.
1 L'entitat beneficiària de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a la base 7 de l'annex 1, d'aquesta Ordre, sobre les obligacions de les persones i entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
26.2 Les mesures de publicitat que han d'adoptar les persones o entitats beneficiàries de les subvencions són les següents:
a) L'entitat beneficiària ha de presentar la documentació d'informació i publicitat per a la supervisió prèvia del personal tècnic de seguiment.
b) L'entitat beneficiària de la subvenció ha de comunicar i convidar al Servei Públic d'Ocupació de Catalunya, a les accions de presentació i difusió pública dels programes o accions subvencionables, amb 15 dies d'antelació mitjançant el seu personal tècnic de seguiment.
c) En totes les accions formatives que es duguin a terme i durant la seva impartició s'ha d'anunciar a l'aula la informació següent: la denominació de l'acció, resum del programa formatiu, durada, data d'inici i final, horari i la relació del personal formadors.
La imatge corporativa que han d'implantar els centres i les entitats de formació es regeix per la Resolució TRE/2550/2009 de 8 de setembre.
d) Tot material o peça de comunicació divulgativa, tant en format paper com digital, que s'editi, ha de complir amb les pautes d'imatge corporativa del Servei Públic d'Ocupació de Catalunya.
El Servei Públic d'Ocupació de Catalunya pot determinar les mesures de comunicació i difusió oportunes en les respectives convocatòries.
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya, en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic, així com el que disposa la Llei de pressupostos de la Generalitat de Catalunya del present exercici, així com altra normativa comunitària, estatal i autonòmica que pugui ser d'aplicació.
En tot allò relacionat amb el desenvolupament de la formació, és d'aplicació la normativa reguladora del sistema de formació professional per a l'ocupació en l'àmbit laboral, tant la d'àmbit estatal com l'autonòmica, i la normativa que regula tots els aspectes relatius als certificats de professionalitat.
Són igualment d'obligat compliment les guies desenvolupades pel Servei Públic d'Ocupació de Catalunya destinades a les entitats que desenvolupen accions formatives.
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Base de dades de subvencions i ajuts" del Servei Públic d'Ocupació de Catalunya, d'acord amb l'article 5 de la Llei orgànica 15/1999, de 13 de desembre, de protecció de dades de caràcter personal, amb la finalitat de gestionar els expedients de subvencions i ajuts del Servei Públic d'Ocupació de Catalunya.
Els ajuts que regula aquesta Ordre no tenen la consideració d'ajuts d'estat i no s'emmarquen en l'àmbit d'aplicació de l'article 107.1 del Tractat de Funcionament de la Unió Europea.
Quant a la publicació de les bases i convocatòries cal atenir-se al que estableix l'article 68.5 de l'Estatut d'autonomia de Catalunya i la normativa en matèria de subvencions.
Condicions per al desenvolupament de les accions subvencionades
En aquest annex es detallen les principals prescripcions tècniques per a l'execució de les accions formatives subvencionades en el marc d'aquestes bases, la qual cosa no eximeix de la consulta i aplicació de la normativa aplicable a la formació per a l'ocupació, en particular la relativa als certificats de professionalitat, i al compliment de les indicacions contingudes en les guies publicades pel Servei Públic d'Ocupació de Catalunya, que s'esmenten en aquesta ordre i estan detallades a la base 4.
Les convocatòries també poden donar indicacions o referències a guies complementàries que siguin d'aplicació per al correcte desenvolupament de les accions.
En el marc d'aquestes bases, s'entén per acció formativa:
- En cas d'especialitats del Fitxer Català d'Especialitats Formatives no dirigides a l'obtenció de certificats de professionalitat, una acció formativa es correspon amb una especialitat formativa;
- En cas d'especialitats formatives dirigides a l'obtenció de certificats de professionalitat, l'especialitat es correspon amb tres accions formatives que composen un itinerari formatiu.
Així, als efectes de la gestió en el GIA i de la documentació de gestió que aquesta aplicació genera, així com també als efectes de la justificació de les accions subvencionades, els certificats de professionalitat es divideixen en: una acció que conté els mòduls professionalitzadors, una acció que conté la formació complementària obligatòria i una tercera acció que és el mòdul de pràctiques en centres de treball.
2.1 Relació amb les Oficines de Treball i compliment del requisit DONO
Les entitats que resultin beneficiàries de les subvencions, abans d'iniciar el procés de selecció de l'alumnat, han de comunicar-ho a l'oficina de Treball corresponent amb qui s'han de coordinar per tal d'establir criteris de derivació de candidats i comunicació del resultat de la selecció.
Les accions de formació s'adrecen prioritàriament a persones treballadores en situació d'atur demandants d'ocupació (DONO), que han de ser com a mínim el 60% dels participants, o el percentatge que estableixi la convocatòria, sens perjudici de la participació de persones treballadores ocupades.
Tant les persones desocupades com les ocupades han d'estar inscrites al Servei Públic d'Ocupació el dia anterior a iniciar l'acció formativa.
Pel que fa al compliment de la condició de persona aturada o ocupada, l'entitat beneficiària ha de sol·licitar a l'oficina de treball corresponent la comprovació de la situació de les persones candidates com a demandants d'ocupació no ocupades (DONO) inscrites al Servei Públic d'Ocupació de Catalunya o de persones treballadores ocupades, només quan l'aplicació de gestió de les accions, GIA, del Servei Públic d'Ocupació de Catalunya, no reconegui les persones treballadores en actiu o no reconegui com a persones demandants d'ocupació no ocupades (DONO) l'alumnat en situació d'atur inscrit al Servei Públic d'Ocupació de Catalunya.
El percentatge mínim de participants DONO es verifica a l'inici de l'acció formativa i ve determinat per la situació de la persona el dia abans de la seva inscripció a l'acció formativa.
Si es produeixen altes i/o baixes d'alumnes al llarg del seu desenvolupament, el percentatge es tornarà a recalcular per assegurar que es manté el requisit establert.
Les persones derivades per part de l'oficina de Treball que compleixin els requisits han de ser incloses obligatòriament en el procés de selecció, i en cas de no ser acceptades s'informarà a la persona interessada dels motius de la seva no incorporació a l'acció formativa I a l'oficina de Treball mitjançant el document establert per al tràmit.
En qualsevol cas, totes les persones participants en la selecció n'han de ser informades del resultat.
L'entitat beneficiària de la subvenció té l'obligació de respondre a les peticions d'informació i/o preinscripció sol·licitades al web del Servei Públic d'Ocupació de Catalunya.
La persona sol·licitant ha de rebre una resposta expressa de l'entitat en un termini màxim de deu dies i sempre abans de l'inici de l'acció formativa, d'acord amb el mitjà de comunicació que hagi escollit la persona.
2.2 Requisits d'accés de l'alumnat i proves de competències clau en cas de Certificat de Professionalitat
És responsabilitat de l'entitat beneficiària comprovar que les persones candidates compleixen el perfil d'entrada que determina el programa formatiu de referència i, en cas d'especialitats de certificats de professionalitat, el que determinen el reials decrets que les regulen.
Les titulacions i altra documentació que presenti l'alumnat a aquest efecte, hauran d'estar reconegudes al territori nacional per l'Administració competent i formaran part de l'expedient.
Quan hi hagi persones interessades en participar en accions formatives d'un certificat de professionalitat que no puguin acreditar documentalment que compleixen els requisits d'accés hauran d'acreditar, superant una prova de nivell, que tenen les competències clau que li permeten cursar la formació amb aprofitament.
Aquestes proves les realitzaran les mateixes entitats beneficiàries, d'acord amb el que estableix la "Guia per l'aplicació de proves d'accés a certificats de professionalitat de nivell 2 i 3" que ha publicat el Servei Públic d'Ocupació de Catalunya a l'aplicatiu GIA.
L'entitat beneficiària ha de deixar constància documental a l'expedient de l'acció formativa de tot el procés de selecció de les persones candidates.
El Servei Públic d'Ocupació de Catalunya podrà desenvolupar un altre procediment per a la realització d'aquestes proves d'avaluació de competències clau.
Quan es produeixin vacants a les accions formatives per baixes d'alumnes, es poden cobrir amb alumnes nous/ves, sempre que les persones que s'incorporin puguin seguir les classes amb aprofitament, una vegada superades les proves de nivell corresponents, i no dificultin l'aprenentatge del grup inicial.
Es cobriran les vacants dins del primer 25% de l'acció formativa o en els primers 5 dies lectius del mòdul formatiu, si és una especialitat de certificat de professionalitat, seguint el procediment i les prioritats pactades entre el centre i l'oficina de Treball.
Es permet la incorporació de més participants dels atorgats, sempre que es respecti el nombre màxim de participants que estableixi la normativa i la capacitat homologada de l'aula.
S'afavorirà tant com sigui possible la incorporació de candidats que s'inscriuen per finalitzar un certificat de professionalitat que tenen incomplet.
2.4 Alumnes amb formació ja superada
L'alumnat que tingui ja cursat i aprovat algun mòdul formatiu quedarà exempt de realitzar-lo, sens perjudici que participi en les accions formatives per tal de realitzar la part que te pendent.
Pel que fa al bloc de formació complementària, que es programa conjuntament amb altres accions formatives, alguns alumnes poden haver rebut ja aquesta formació.
En aquests casos, si estan degudament acreditats, l'alumnat no ha de repetir la formació complementària llevat que hagin passat més de 12 mesos des del moment en què es va rebre la formació.
En cas del mòdul de prevenció de riscos laborals, s'entendrà ja rebuda la formació si s'ha realitzat en una altra especialitat de la mateixa àrea professional.
Les persones que ja han cursat i aprovat una especialitat formativa completa no podran tornar a cursar-la, llevat que el Servei Públic d'Ocupació de Catalunya ho autoritzi, en casos especials degudament justificats.
3.1 La participació de l'alumnat en qualsevol activitat formativa de les regulades en la present Ordre és absolutament gratuïta, i queda expressament prohibida l'exigència de qualsevol tipus de contraprestació, aval o pagament de quantitat per cap concepte.
L'alumnat té dret a rebre una formació de qualitat tal com estableixen els continguts del catàleg de les especialitats formatives i a rebre, a l'inici de l'acció formativa, el programa formatiu que inclogui els requisits de l'alumnat, els requisits del personal formador, el contingut formatiu complet i els criteris d'avaluació.
En cas de certificat de professionalitat, l'alumnat ha de conèixer si l'està cursant de manera completa o parcial i si té dret a sol·licitar-ne acreditacions parcials acumulables i/o el títol del certificat de professionalitat.
L'alumnat que assisteixi a accions formatives ha de tenir coberts els riscos d'accidents personals que es puguin produir com a conseqüència de l'assistència a les accions formatives, així com el risc in itínere, incloent-hi la realització de pràctiques professionals no laborals en centres de treball o empreses diferents a l'entitat de formació així com les visites didàctiques.
Dret a la certificació de la formació rebuda, descrit en l'apartat 10 d'aquest annex.
L'alumnat en situació d'atur que participi en aquestes accions tindrà dret a percebre ajuts/beques en els termes descrits a la base 6 de l'annex 1 d'aquesta Ordre.
4.1 L'alumnat participant ha de complir les obligacions següents:
a) Assistir a les accions formatives i seguir-les amb aprofitament.
b) Signar un document d'autorització al Servei Públic d'Ocupació de Catalunya, perquè aquest pugui realitzar les comprovacions necessàries, a efectes d'obtenir els resultats d'inserció laboral, consultant la seva vida laboral i cotitzacions a la Seguretat Social.
c) En cas que participin en un mòdul de formació pràctica en centres de treball gestionat telemàticament a través de l'aplicatiu qBID, signar una autorització perquè el Servei Públic d'Ocupació de Catalunya cedeixi les seves dades personals per al desenvolupament d'aquestes pràctiques.
d) Emplenar el qüestionari d'avaluació, sigui en suport paper o bé per via telemàtica.
4.2 L'incompliment de l'obligació d'assistir a les accions formatives pot suposar l'exclusió de l'acció, a proposta de l'entitat de formació.
A criteri del responsable del curs consensuat amb el Servei Públic d'Ocupació de Catalunya, serà causa d'exclusió:
a) El fet de tenir més de tres faltes d'assistència sense justificar en un mes.
b) No seguir l'acció formativa amb aprofitament.
c) Dificultar l'aprofitament o el normal desenvolupament de l'acció formativa.
4.3 En els casos en què es produeixin les causes per exclusió d'un/a alumne/a d'una acció formativa, la persona responsable de l'entitat o centre de formació ha d'informar l'alumne/a de la seva exclusió mitjançant un escrit motivat que li notificarà per correu certificat amb acusament de recepció i simultàniament, ha de traslladar a l'òrgan competent en el seguiment de les accions corresponents un informe de l'exclusió de l'alumne/a, amb una còpia on es faci constar les circumstàncies que comporten aquesta exclusió.
4.4 Si l'alumne/a no està d'acord amb l'exclusió pot presentar un escrit de queixa adreçat al/a la cap del servei de Verificació de Programes de Formació del Servei Públic d'Ocupació de Catalunya, en el termini màxim de 3 dies hàbils a partir de la recepció de la notificació de l'exclusió, davant de l'òrgan competent en el seguiment de les accions, és a dir el/la cap del servei de Verificació de Programes de Formació, el/la qual ha d'emetre una resolució expressa en el termini màxim de 10 dies, acceptant-la o denegant-la, prèvia valoració i verificació dels fets exposats per ambdues parts.
Aquesta resolució s'ha de notificar a l'alumne/a i a l'entitat, que podrà recórrer davant de la persona titular de la Direcció del Servei Públic d'Ocupació de Catalunya.
4.5 L'alumne/a que, per qualsevol causa, s'absenti per un període superior a tres dies lectius dins del mateix mes, té com a termini màxim per notificar la causa que motiva la seva inassistència el tercer dia lectiu d'absència.
La notificació esmentada s'ha de dirigir a l'entitat organitzadora de l'acció pel mitjà més àgil, sense perjudici de la posterior acreditació documental de la justificació.
4.6 En cas de baixa d'un/a alumne/a un cop iniciada l'acció formativa, aquest/a no podrà accedir a una nova acció per un període de 6 mesos des de l'abandonament, llevat que la baixa es produeixi per causes mèdiques, baixa per col·locació o trasllat de domicili a una distància superior a 50 km, respecte a la població on es realitza l'acció formativa.
Aquestes causes han d'estar degudament justificades.
Les entitats beneficiàries poden impartir la formació mitjançant personal formador contractat directament per la pròpia entitat (amb relació laboral i nòmina, o relació mercantil mitjançant factura o minuta).
A aquests efectes, la contractació de personal formador per a la impartició de l'acció formativa per part de l'entitat beneficiària no es considera subcontractació.
Tot el personal formador ha de complir els requisits establerts en els programes que regulen cadascuna de les especialitats a impartir.
Una vegada iniciada l'acció formativa, no es podran realitzar substitucions en el personal formador sense el coneixement previ del Servei Públic d'Ocupació de Catalunya, que les podrà autoritzar o rebutjar en cas que no s'ajustin als requisits mínims.
En qualsevol cas el personal formador substitut haurà de reunir el mateix perfil docent establert en l'especialitat formativa.
El centre haurà de comunicar-ho al personal tècnic de verificació amb una antelació de 4 dies hàbils, llevat que existeixi una causa degudament justificada que impedeixi el compliment del termini esmentat.
Les convocatòries determinaran l'obligatorietat o no d'incloure la impartició de mòduls de formació complementària, així com el seu contingut i durada.
Aquesta formació complementària estarà relacionada amb continguts de caràcter transversal, com la inserció laboral, sensibilització mediambiental, igualtat de gènere; prevenció de riscos laborals, competències clau o d'altres que el Servei Públic d'Ocupació de Catalunya consideri adients.
Aquesta formació serà subvencionable, en els termes establerts a la base 5 de la present Ordre.
Inici i execució de les accions formatives
Les entitats beneficiàries han de mecanitzar totes les dades vinculades a la gestió de les accions formatives a les aplicacions informàtiques que el Servei Públic d'Ocupació de Catalunya posi a la seva disposició.
Això inclou l'aplicació GIA per a la sol·licitud, pre-gestió i gestió d'accions, qBID per a la gestió de les pràctiques en centres de treball, JERjes per a la justificació econòmica i qualsevol altra que estableixin les convocatòries.
Les accions formatives, amb caràcter general, han de tenir entre 10 i 15 places d'alumnes.
En cas que el centre disposi d'acreditació/inscripció per formar més de 15 alumnes, podrà incorporar més alumnes, en les condicions que estableix el punt 2.3 d'aquest annex.
El nombre de participants de les especialitats adreçades al col·lectiu de persones amb discapacitat és com a mínim de 8 i com a màxim el nombre de participants que determina el programa formatiu d'aquests.
Aquestes especialitats es poden consultar al següent enllaç: Cercador Especialitats Formatives
En cap cas ni sota cap circumstància un centre pot incorporar a una acció formativa un nombre d'alumnes que superi el nombre d'alumnes que fixa la seva inscripció/acreditació en el corresponent Registre de centres i entitats de formació professional per a l'ocupació.
La inclusió de més alumnes que el màxim pel qual està inscrit/acreditat s'entendrà com un incompliment de les condicions d'atorgament i suposarà la revocació total de l'import de l'acció formativa en què s'incompleixi.
Aquest supòsit afecta a qualsevol tipus d'especialitat (incloses especialitats adreçades a col·lectius de persones amb discapacitat).
El Servei Públic d'Ocupació de Catalunya, amb independència del nombre d'alumnes que decideixi incorporar l'entitat, no finançarà un nombre superior que el que estableixi cada resolució d'atorgament.
La corresponent convocatòria pot incorporar com a criteri d'execució de les accions la incorporació de més alumnes a càrrec de la pròpia entitat, si el programa formatiu i la capacitat de l'aula ho permeten.
Les accions formatives s'hauran d'iniciar, com a mínim, amb el 80% del nombre d'alumnes atorgats, llevat que la convocatòria estableixi un percentatge diferent.
Com a mínim el 60% de l'alumnat que participin a les accions han de ser persones desocupades, llevat que la convocatòria disposi un altre percentatge.
7.3 Requisits de les aules i/o tallers on es desenvolupin les accions formatives
El nombre d'hores sol·licitades no pot ser superior a la capacitat de les instal·lacions inscrites/acreditades.
En funció dels terminis d'execució de les accions subvencionades, cada convocatòria podrà establir una càrrega horària màxima per a les aules/tallers.
Totes les instal·lacions i equipaments han de mantenir les condicions que van donar dret a la seva inscripció/acreditació en el corresponent Registre de centres i entitats de formació professional per a l'ocupació.
No es permetrà fer un canvi d'adreça o espais formatius posterior a l'atorgament de les accions si no és per causa de força major, en els termes previstos a la base 17.2 d'aquesta Ordre.
A les sessions formatives l'horari màxim diari és de 8 hores incloses les pràctiques.
Es recomana limitar a un màxim de 6 hores les classes teoricopràctiques.
L'horari màxim setmanal és de 40 hores.
Aquestes prescripcions poden ser exceptuades en casos concrets degudament justificats, que autoritzi el Servei Públic d'Ocupació de Catalunya, a petició de l'entitat beneficiària.
Com a principi general, es programaran les sessions teòriques i pràctiques en horaris i jornades que permetin la conciliació amb la vida personal i familiar de les persones participants.
En les accions de formació regulades en aquesta Ordre, en el referent a la llengua vehicular de les accions, com en els materials didàctics elaborats per les entitats beneficiàries, s'ha de procedir segons el que estableix la Llei 1/1998, de 7 de gener, de política lingüística.
Les entitats interessades en impartir accions formatives han de disposar dels drets legals necessaris per a utilitzar tots els programes informàtics que es faran servir a la formació.
Es faran totalment responsables de la correcta gestió dels drets legals del materials informàtics elaborats totalment o parcialment per altres.
El Servei Públic d'Ocupació de Catalunya es reserva el dret de comprovar el compliment d'aquesta obligació.
7.7 Pràctiques no laborals en centres de treball, en certificats de professionalitat
El centre de formació programarà, preferentment, el mòdul de formació pràctica en centres de treball a la finalització de l'itinerari formatiu del certificat de professionalitat i per a l'alumnat que hagi superat els mòduls formatius del mateix amb avaluació positiva.
Excepcionalment, a petició motivada de l'entitat, el Servei Públic d'Ocupació de Catalunya podrà autoritzar la simultaneïtat del mòdul de pràctiques professionals no laborals del certificat de professionalitat amb l'últim mòdul formatiu del certificat de professionalitat, en els següents casos:
- Quan ja s'hagi impartit com a mínim el 70% dels mòduls formatius de la totalitat del certificat de professionalitat i hi hagi algun criteri pedagògic que ho aconselli.
- Quan es realitzi amb l'últim mòdul formatiu de l'itinerari del certificat de professionalitat que està impartint.
En tots els casos per iniciar el mòdul de formació pràctica en centres de treball l'alumnat haurà d'haver superat amb avaluació positiva els mòduls formatius ja impartits del certificat de professionalitat.
Aquesta petició s'haurà d'adreçar al servei de Verificació de Programes de Formació, que disposarà d'un mes des de la sol·licitud per resoldre.
Si no resol en aquest termini, s'entendrà desestimada la sol·licitud per silenci administratiu.
Els centres o entitats que sol·licitin la subvenció per a la realització d'aquest mòdul han de subscriure convenis de col·laboració entre el centre de formació, l'empresa on s'efectuen les pràctiques i l'alumnat (o representant legal en casos de menors no emancipats legalment), d'acord amb el model normalitzat que es troba a l'aplicatiu qBID.
Un cop signat el conveni, l'empresa on es realitzin les pràctiques lliurarà una còpia a la representació legal dels treballadors i informarà de la persona que exercirà la tutoria de l'alumnat.
Els centres de formació han de designar, entre el personal formador que hagi impartit els mòduls del certificat de professionalitat, una persona que serà la responsable, juntament amb el tutor/a designat/da per l'empresa on es realitzin les pràctiques, de dissenyar el pla d'activitats, així com de realitzar el seguiment i avaluació del mateix.
La realització d'aquestes pràctiques, i la seva ampliació, no suposarà l'existència de relació laboral entre l'alumnat i l'empresa.
Ampliació del mòdul de formació pràctica en centres de treball
L'alumnat pot sol·licitar al centre de formació l'ampliació de la durada de la formació pràctica més enllà de les hores en el mòdul del certificat de professionalitat.
El centre, d'acord amb l'empresa i amb la conformitat de l'alumnat, pot presentar una addenda al conveni de pràctiques en què se n'ampliï la durada, fins a un 30% de les hores previstes en el mòdul de pràctiques.
En aquest cas, el centre de formació i l'empresa hauran de presentar juntament amb l'addenda, el pla d'activitats que es portarà a terme en aquesta ampliació, que haurà d'incloure la descripció de les tasques i funcions a realitzar i la descripció de quins seran els criteris observables i mesurables d'avaluació de les pràctiques.
L'addenda al conveni de pràctiques podrà contemplar una ampliació de fins a un 50% de la durada de les hores previstes en el mòdul de pràctiques si s'inclou un compromís de contractació posterior de l'alumnat per part de l'empresa que acull l'alumnat en pràctiques.
Aquesta ampliació té la consideració de pràctiques de perfeccionament.
L'ampliació del nombre d'hores de pràctiques en cap cas implicarà un increment de la subvenció atorgada.
7.8 Pràctiques no laborals en centres de treball, en especialitats no Certificats de Professionalitat
Dins de l'acció formativa: l'entitat només pot programar pràctiques no laborals dins de l'acció formativa en empresa en els casos que el programa de l'especialitat les reculli de manera obligatòria.
De perfeccionament: l'entitat podrà programar pràctiques de perfeccionament, després de l'acabament de l'acció formativa, que com a mínim realitzin el 60% de l'alumnat amb avaluació positiva.
La seva durada no pot superar el 30% de la durada de l'acció formativa.
Aquestes pràctiques de perfeccionament professional s'han de realitzar dins dels terminis màxims per la realització de les accions formatives que estableix la convocatòria i s'han de programar en finalitzar el període d'execució de l'acció formativa.
El termini per a l'inici d'aquestes pràctiques és un mes, comptat des de la finalització de l'acció formativa o itinerari formatiu de l'alumnat.
L'alumnat participant ha d'haver completat amb avaluació positiva l'acció formativa.
Quan la part pràctica es realitzi en una empresa, no podrà ser superior al 30% de la durada de l'acció formativa, excepte que la regulació dels programes formatius d'una especialitat o la convocatòria corresponent determinin una durada diferent.
Per a la realització d'aquestes pràctiques formatives no laborals en una empresa, es signarà un conveni de col·laboració entre l'entitat de formació, l'empresa, on es realitzaran les pràctiques, i l'alumne/a o tutor/a legal en cas de menor no emancipat legalment, de la mateixa manera que en cas del mòdul de formació pràctica en empresa dels certificats de professionalitat.
El conveni haurà d'especificar el contingut del programa que s'impartirà, la durada, el lloc, l'horari, el sistema de tutories a realitzar pel personal formador de l'acció formativa i la seva avaluació.
D'aquests convenis s'informarà el personal representant de les persones treballadores.
Les pràctiques en empresa s'hauran de duu a terme dins del territori català.
La realització d'aquestes pràctiques no suposarà l'existència de relació laboral entre l'alumnat i l'empresa.
7.9 Habilitacions i autoritzacions
Si l'exercici professional de l'ocupació a què va associada la formació d'una especialitat està regulada per una altra administració competent a Catalunya, serà necessari el reconeixement d'aquesta en el sentit que disposi la seva normativa sectorial.
Es consideren alumnes subvencionables, sempre que compleixin amb els requisits establerts per a l'accés a les accions i es respectin la resta de requisits i obligacions esmentats a l'ordre de bases:
- Els/les que acreditin un mínim del 75% d'assistència de l'acció formativa, tant si han finalitzat com si han causat baixa durant l'acció formativa.
S'ha d'entendre que tot l'alumnat que finalitzi o almenys completi el 75% d'una acció és subvencionable.
A aquests efectes, les especialitats CP estan dividides en tres blocs formatius: el conjunt de mòduls formatius (identificada amb el sufix "CEN"), el mòdul de formació pràctica i el mòdul de formació complementària.
Cada bloc es justifica separadament perquè té assignada una subvenció independent i es gestiona de manera diferenciada.
- En l'acció identificada com a "CEN", que pot incloure diversos mòduls, serà subvencionable l'alumnat que tingui una assistència mínima del 75% a un o més mòduls formatius.
La subvenció serà proporcional a les hores del mòdul o mòduls cursats per l'alumne/a.
Així, per exemple, si un/a alumne/a només fa un mòdul, es subvencionarà l'import d'aquest mòdul, no la totalitat del bloc "CEN".
Aquesta casuística no és aplicable a les especialitats no CP, ni de CP antics (anteriors al Reial decret 34/2008, de 18 de gener pel qual es regulen els certificats de professionalitat) ja que estan programades com a especialitats senceres i no permeten acreditacions parcials acumulables.
A aquests efectes, el percentatge d'assistència es calcula tenint en compte els dies d'assistència que constin a l'aplicatiu GIA, i que el centre ha de tenir recollits amb les signatures de l'alumnat en els controls d'assistència.
- Els/les que causin baixa per col·locació després del 25% de la durada del mòdul formatiu en cas de certificats de professionalitat o de l'especialitat en cas de no certificats de professionalitat.
El Servei Públic d'Ocupació de Catalunya verificarà que efectivament hi ha hagut col·locació mitjançant la consulta de les dades de contractació/cotització dels/de les alumnes.
Avaluació de l'aprenentatge i avaluació de l'alumnat.
L'avaluació dels aprenentatges es desenvoluparà de manera sistemàtica, seguint les Guies i instruccions que determini la corresponent convocatòria i ajustant-se a una planificació prèvia que s'haurà d'incloure a l'expedient de l'acció formativa, en la qual constaran, almenys, per a cada unitat d'aprenentatge, o per a cada mòdul i/o unitat formativa, una estimació de les dates previstes per a l'avaluació, els espais en els quals aquesta es durà a terme, els instruments d'avaluació que seran utilitzats i la durada que comporta la seva aplicació.
L'avaluació dels aprenentatges en cursos de certificats de professionalitat es desenvoluparà segons el que estableixen el Reials Decrets que els regulen i segons les Guies publicades en GIA.
-Guia informativa relativa a accions formatives associades a certificats de professionalitat
-Guia Metodològica d'Avaluació dels Aprenentatges en Certificats de Professionalitat
L'entitat haurà de lliurar al Servei Públic d'Ocupació de Catalunya l'acta d'avaluació signada i l'informe individualitzat per a cada alumne/a, en un termini no superior a 3 mesos des de la finalització de l'acció.
Acreditació i certificació de la formació
10.1 Acreditació de la formació vinculada als certificats de professionalitat.
La superació de tots els mòduls amb avaluació positiva dóna dret a l'expedició del certificat de professionalitat, que l'alumnat haurà de sol·licitar al Servei Públic d'Ocupació de Catalunya.
Aquesta certificació té validesa d'àmbit estatal.
A aquests efectes, es considera que una persona finalitza amb avaluació positiva quan ha obtingut la qualificació d'apta en cadascun dels mòduls formatius i ha assistit, com a mínim al 75% de cadascun dels mòduls.
Quan la persona superi un o més mòduls formatius d'un certificat de professionalitat, sense arribar a completar-los tots, podrà sol·licitar l'acreditació parcial acumulable de les unitats de competència corresponents als mòduls formatius superats.
Per obtenir l'acreditació parcial acumulable d'un mòdul formatiu que contingui unitats formatives, s'ha d'obtenir la qualificació d'apte en cadascuna de les seves unitats formatives i haver assistit al 75% de la durada total del mòdul formatiu.
Així mateix, l'alumnat tindrà dret a rebre un diploma que certifiqui l'assistència amb aprofitament, expedit pel Servei Públic d'Ocupació de Catalunya.
Si un/a alumne/a ha assistit al 75% del total d'un mòdul formatiu, que inclou diverses unitats formatives, i ha obtingut la qualificació de no apte en alguna/es d'elles, el Servei Públic d'Ocupació de Catalunya podrà emetre el diploma que certifica l'assistència amb aprofitament, de les unitats formatives superades.
Si el Servei Públic d'Ocupació de Catalunya detecta que no s'han complert els requisits d'accés de l'alumnat o els del personal formador, o que no s'ha realitzat la formació en les instal·lacions i els equipaments adequats, o que no s'han aplicat els criteris d'avaluació indicats en el Reial decret regulador, no expedirà els certificats de professionalitat corresponents a l'alumnat afectat.
10.2 Acreditació de la formació no vinculada als certificats de professionalitat.
Quan la formació no estigui vinculada als certificats de professionalitat el Servei Públic d'Ocupació de Catalunya lliurarà a cada persona participant que hagi finalitzat l'acció formativa amb avaluació positiva un diploma que certifiqui la seva assistència amb aprofitament.
L'entitat beneficiària informarà l'alumnat de l'oficina de Treball on s'haurà de dirigir per a què els lliurin els certificats.
Contingut de la memòria econòmica del compte justificatiu:
1- Una relació classificada de totes les despeses subvencionables al desenvolupament de l'acció, d'acord amb l'estructura de costos establerta per a cada programa segons model normalitzat, amb identificació del creditor i el document, l'import, la data d'emissió, la data de pagament i la forma de pagament.
En cas de despeses de personal imputades amb hores de dedicació i cost/hora, s'inclourà la relació de les persones imputades, el detall de les hores de dedicació, el cost/hora de cada persona, i l'import total imputat, segons model normalitzat.
2- Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
3- Una declaració de l'entitat beneficiària conforme els pagaments corresponen a actuacions correctament realitzades i justificades mitjançant factures pagades o altres documents comptables de valor probatori equivalent.
4- En el supòsit de justificar despeses de personal en nòmina de l'entitat o empresa beneficiària, s'adjuntarà una temporalització mensual de les hores invertides en cada tasca del personal en nòmina imputat, segons model normalitzat.
En aquesta temporalització s'hi farà constar la descripció de cadascuna de les tasques desenvolupades per a cada actuació i haurà d'estar signada tant per l'entitat o empresa beneficiària com per la persona responsable de la seva execució.
5- En el supòsit de justificar despeses de personal en nòmina de l'entitat o empresa beneficiària, document de càlcul del cost/hora segons model normalitzat, tal com s'indica a l'Annex 5.
6- En el supòsit de justificar despeses de personal en nòmina de l'entitat o empresa beneficiària, les administracions públiques han de presentar el document de designació formal del personal imputat al projecte (funcionari o laboral fix).
7- Quan l'import de la contractació d'una despesa subvencionada superi la quantitat de 18.000,00 euros (sense IVA) en el supòsit de prestació del servei o lliurament del bé, s'haurà de lliurar la documentació suport de, com a mínim, 3 ofertes de diferents proveïdors.
8- Original o còpia compulsada del rebut de pagament de l'assegurança d'accidents dels/de les participants.
9- L'informe d'auditor/a de revisió del compte justificatiu, segons model normalitzat, que haurà de realitzar una persona auditora de comptes inscrita com a exercent al Registre oficial d'auditors de comptes dependents de l'Institut de Comptabilitat i Auditoria de Comptes.
Ha de garantir, mitjançant un examen independent, que les despeses són elegibles segons el que s'estableix en aquesta Ordre, que estan pagades, comptabilitzades i degudament identificades com a despeses finançades per fons públics.
10- En el supòsit del compte justificatiu amb aportació de certificat d'interventor/a, certificat, segons model normalitzat, signat per l'interventor/a o secretari/ària interventor/a.
Es consideren despeses subvencionables les que de manera indubtable responguin a la naturalesa de l'activitat subvencionada, resultin estrictament necessàries, que s'hagin realitzat durant el període d'execució de l'actuació i hagin estat efectivament pagades pel/per la beneficiari/ària abans de la presentació de la justificació econòmica.
A aquests efectes, s'entén com a període d'execució de l'actuació el que va des d'un mes abans de l'inici de la primera acció subvencionada, fins a un mes després de la data de finalització de l'última acció executada.
Les despeses d'impartició de la docència s'han d'imputar dins del període de durada de l'acció formativa.
En cap cas el cost d'adquisició de les despeses subvencionables pot ser superior al valor de mercat.
Els justificants originals s'han de marcar amb un segell, indicant-hi la subvenció que es justifica i l'import o percentatge que s'imputa a la subvenció.
A. Despeses directes de l'activitat formativa
a) Les retribucions del personal formador, intern o extern on es poden incloure salaris, assegurances socials, dietes i despeses de locomoció i, en general, tots els costos imputables al personal formador en l'exercici de les activitats de preparació, impartició, tutoria i avaluació a les persones participants de les accions formatives.
La contractació de personal formador es podrà fer, únicament, sota les següents modalitats:
a.1 Personal formador intern: contractats/ades amb una relació de tipus laboral fixos o eventuals.
La despesa es justifica mitjançant nòmina.
a.2 Personal formador extern: persones treballadores professionals o personal formador per compte propi, que presten serveis i presenten minuta a nom seu.
La despesa es justifica mitjançant factura identificada amb el propi NIF del formador/a.
El percentatge mínim destinat a les despeses del personal formador és d'un 40% de la despesa total justificada.
En cas de no arribar a aquest percentatge la diferència no es podrà imputar a altres conceptes.
Les despeses de preparació i seguiment de la formació (avaluació i tutoria) no poden superar el 40% de la despesa justificada en la partida del personal formador.
L'import imputat per aquesta despesa que superi aquest % no serà subvencionable.
b) Les despeses d'amortització d'equips didàctics i plataformes tecnològiques, així com les despeses d'amortització de les aules, tallers i altres superfícies utilitzades en el desenvolupament de la formació.
c) Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les accions formatives, incloent el material de protecció i seguretat sempre que s'acrediti el seu ús exclusiu per al projecte subvencionat.
d) Despeses de lloguer i/o arrendament financer (exclosos els seus interessos) de les aules, tallers i altres superfícies utilitzades en el desenvolupament de la formació així com dels equips didàctics i plataformes tecnològiques.
e) Assegurança d'accidents obligatòria per a tot l'alumnat.
f) Despeses de publicitat i difusió de les accions formatives: emissió de díptics, falques radiofòniques o publicitat en premsa de les accions formatives, newsletters, webs i altres mitjans de difusió.
g) Despeses derivades per a l'entitat de l'activitat del personal formador que designi com a persones tutores de la formació pràctica en empresa.
Aquestes despeses es refereixen a l'activitat de la persona tutora del mòdul de formació pràctica en centres de treball previst en les accions formatives adreçades a l'obtenció de certificats de professionalitat publicats al BOE a partir del setembre de 2008 i regulats pel Reial decret 34/2008, de 18 de gener.
Les despeses s'han de presentar degudament desglossades per hores dedicades a la preparació, tutorització i avaluació de les pràctiques en empresa i es poden imputar pel període de durada de l'itinerari formatiu (CP) i fins a un mes després de la finalització del mòdul de pràctiques.
Aquestes despeses no es computaran dins dels conceptes de docència, i, per tant, no es comptabilitzaran als efectes del compliment dels percentatges mínims establerts per a la despesa destinada a docència ni per a la destinada a preparació, tutoria i avaluació.
Tenen aquesta consideració totes aquelles despeses que no es poden vincular directament a una actuació del/de la beneficiari/ària del projecte subvencionat, però que són necessàries per a la realització de l'actuació.
C.1 Les despeses generades per les activitats d'avaluació i control de les accions formatives, establertes a la base 7, apartat 28, i les descrites en la memòria tècnica prevista a la base 19.3 de la present Ordre, fins a un màxim del 5% del total de les despeses directes correctament verificades.
Cal identificar cadascunes de les despeses imputades per aquest concepte.
En el moment que estigui implantat el sistema telemàtic d'emplenament i enviament dels qüestionaris d'avaluació que formalitzen els alumnes i, per tant, la despesa i la càrrega de feina dels centres i entitats disminueixi, aquest concepte de despesa serà objecte de revisió.
C.2 Les despeses generades per la matrícula o dret d'examen per participació dels/de les alumnes en proves reconegudes de certificació de nivell equivalent al Marc Europeu Comú de Referència per a les Llengües.
Aquestes despeses només poden ser subvencionables si es compleixen les condicions següents:
- Es tracta d'especialitats formatives incloses en l'annex de la corresponent convocatòria, identificades com a vinculades a idiomes.
- Hi ha un compromís adquirit per l'entitat beneficiària, des del moment de la sol·licitud, de facilitar a l'alumnat aquestes proves de certificació.
- L'entitat beneficiària ha assumit el cost i disposa de la factura o rebut al seu nom que ho acredita.
- No s'ha generat cap cost econòmic per a l'alumnat participant.
- Les proves s'han fet en alguna de les entitats certificadores reconegudes.
- L'alumnat que s'hi ha presentat ha superat l'acció formativa subvencionada amb avaluació positiva.
C.3 En cas que s'hagi d'aplicar la modalitat de justificació econòmica mitjançant informe d'auditor/a, aquesta despesa és subvencionable.
L'elaboració de l'informe d'auditor/a ha de suposar un mínim de 15 hores de treball, per garantir-ne la qualitat.
L'import de la despesa, un cop cobertes les 15 hores, no podrà superar l'1% de la subvenció.
Aquest informe ha de fer referència a la codificació de la relació de despeses presentada telemàticament mitjançant l'aplicatiu JERjes.
f) Adquisició de mobiliari, equips, vehicles, infraestructures, béns immobles i terrenys, tant si són adquisicions noves com de segona mà.
h) Comissions i pèrdues de canvi i d'altres despeses purament financeres, com ara, comissions per manteniment de comptes o transferències.
i) Despeses justificades amb factures de data anterior o posterior en més d'un mes a l'inici o finalització de l'actuació atorgada, llevat de la factura de la persona auditora quan la justificació es presenti segons la modalitat de compte justificatiu amb informe d'una persona auditora.
j) Despeses salarials i de seguretat social de la persona treballadora durant els períodes de baixa laboral, tant si és per malaltia o accident comú, com per malaltia o accident professional o per maternitat o paternitat.
k) Les hores extraordinàries, els pagaments per beneficis, els pagaments en espècie; les vacances no efectuades; les dietes, el plus de transport, les despeses de locomoció; les indemnitzacions per mort i els trasllats corresponents; les indemnitzacions per suspensions, acomiadaments, cessaments o acabaments de contracte; les percepcions per matrimoni.
l) Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements quantitat i qualitat) no seran subvencionables, excepte que es trobin fixats en el conveni col·lectiu o en el contracte de la persona treballadora.
En relació a les despeses de personal (docent, orientadors, directiu, administratiu i de suport, etc.), quan aquest estigui suportat per personal propi, l'import a imputar es calcularà tenint en compte les hores realitzades segons temporalització, pel cost per hora de cada persona treballadora (cost/hora).
Les despeses indirectes s'imputaran mitjançant l'aplicació d'un tipus fix del 10 %, calculat sobre la suma de:
- les despeses directes previstes a l'apartat A de l'annex 4 d'aquesta Ordre, excepte les despeses d'amortització indicades al subapartat b)
- les altres despeses previstes a l'apartat C de l'annex 4 d'aquesta Ordre
El percentatge es calcularà acció per acció.
No caldrà acreditar documentalment les despeses indirectes, ni conservar-ne documents acreditatius.
L'element en sí mateix ha de ser una despesa elegible i es consideren elements amortitzables aquells que es recullen a les taules de la Hisenda Pública (Reial decret 634/2015, de 10 de juliol, pel qual s'aprova el Reglament de l'Impost sobre Societats).